text:
και με τα ονόματα των άλλων εκπροσώπων ή συμβούλων οι οποίοι θα παρίστανται στην ακρόαση.
 7. Σύμφωνα με το άρθρο 216 της συμφωνίας, οι ακροάσεις των ειδικών ομάδων διαιτησίας είναι δημόσιες, εκτός αν η ειδική ομάδα διαιτησίας αποφασίσει διαφορετικά. Ωστόσο, η ειδική ομάδα διαιτησίας συνεδριάζει κεκλεισμένων των θυρών, αν τα υπομνήματα και τα επιχειρήματα συμβαλλόμενου μέρους περιέχουν εμπιστευτικές εμπορικές πληροφορίες. Η ειδική ομάδα, έπειτα από διαβούλευση με τα μέρη, καθορίζει τις κατάλληλες υλικοτεχνικές ρυθμίσεις και διαδικασίες, έτσι ώστε οι δημόσιες ακροάσεις να διεξάγονται με αποτελεσματικό τρόπο. Οι διαδικασίες αυτές μπορούν να περιλαμβάνουν τη χρήση ζωντανής διαδικτυακής μετάδοσης ή κλειστού κυκλώματος τηλεόρασης.
 8. Η ειδική ομάδα διαιτησίας διεξάγει την ακρόαση με τον ακόλουθο τρόπο:
 Επιχειρηματολογία
 α)
 Επιχειρήματα του καταγγέλλοντος μέρους
 β)
 Επιχειρήματα του μέρους κατά του οποίου στρέφεται η καταγγελία.
 Επιχειρηματολογία αντίκρουσης
 α)
 Επιχειρήματα του καταγγέλλοντος μέρους
 β)
 Ανταπάντηση του μέρους κατά του οποίου στρέφεται η καταγγελία.
 9. Η ειδική ομάδα διαιτησίας μπορεί να υποβάλει ερωτήσεις σε οποιοδήποτε μέρος ανά πάσα στιγμή κατά την ακρόαση.
 10. Η ειδική ομάδα διαιτησίας μεριμνά για τη σύνταξη πρακτικών για κάθε ακρόαση και για τη διαβίβασή τους στα μέρη το ταχύτερο δυνατόν.
 11. Εντός δεκατεσσάρων ημερών από την ημερομηνία της ακρόασης κάθε μέρος μπορεί να υποβάλει συμπληρωματικό γραπτό υπόμνημα για κάθε θέμα που προέκυψε κατά την ακρόαση.
 Άρθρο 8
 Γραπτές ερωτήσεις
 1. Η ειδική ομάδα διαιτησίας μπορεί, ανά πάσα στιγμή κατά τη διαδικασία, να απευθύνει ερωτήσεις γραπτώς σε ένα ή και στα δύο μέρη. Και τα δύο μέρη λαμβάνουν αντίγραφο των ερωτήσεων που υποβάλλονται από την ειδική ομάδα διαιτησίας.
 2. Κάθε μέρος διαβιβάζει επίσης στο άλλο μέρος αντίγραφο των γραπτών απαντήσεών του στις ερωτήσεις της ειδικής ομάδας διαιτησίας. Σε κάθε μέρος παρέχεται η δυνατότητα να σχολιάσει γραπτώς τις απαντήσεις του άλλου μέρους εντός επτά ημερών από την ημερομηνία παραλαβής.
 Άρθρο 9
 Εμπιστευτικότητα
 Τα μέρη υποχρεούνται να επιδεικνύουν εχεμύθεια όσον αφορά τις ακροάσεις της ειδικής ομάδας διαιτησίας, που πραγματοποιούνται κεκλεισμένων των θυρών, σύμφωνα με το άρθρο 7 παράγραφος 7. Κάθε μέρος αντιμετωπίζει ως εμπιστευτικές τις πληροφορίες που υποβάλλει στην ειδική ομάδα διαιτησίας το άλλο μέρος και τις οποίες το εν λόγω μέρος έχει χαρακτηρίσει εμπιστευτικές. Αν ένα μέρος υποβάλει εγγράφως εμπιστευτικό υπόμνημα στην ειδική ομάδα διαιτησίας, παρέχει επίσης, κατόπιν αιτήσεως του άλλου μέρους, μη εμπιστευτική περίληψη των πληροφοριών που περιέχονται στο υπόμνημά του, η οποία δύναται να δημοσιοποιηθεί το αργότερο δεκαπέντε ημέρες από την ημερομηνία της αίτησης ή από την ημερομηνία υποβολής του υπομνήματος, αν αυτή είναι μεταγενέστερη. Καμία διάταξη των παρόντων κανόνων δεν εμποδίζει συμβαλλόμενο μέρος να δημοσιοποιήσει δηλώσεις επί των δικών του θέσεων.
 Άρθρο 10
 Μονομερείς επαφές
 1. Η ειδική ομάδα διαιτησίας δεν πραγματοποιεί συναντήσεις ή επαφές με το ένα μέρος αν δεν παρευρίσκεται και το άλλο μέρος.
 2. Κανένα μέλος της ειδικής ομάδας διαιτησίας δεν επιτρέπεται να συζητεί πτυχές του αντικειμένου της διαδικασίας με ένα ή και τα δύο μέρη εν απουσία των άλλων διαιτητών.
 Άρθρο 11
 Φιλικά υπομνήματα
 1. Σύμφωνα με το άρθρο 217 της συμφωνίας, η ειδική ομάδα διαιτησίας μπορεί να λάβει γραπτά υπομνήματα (παρατηρήσεις) που δεν έχει ζητήσει, με την


text:
προϋπόθεση ότι τα υπομνήματα αυτά υποβάλλονται εντός δεκαπέντε ημερών από την ημερομηνία σύστασης της ειδικής ομάδας διαιτησίας, είναι συνοπτικά και δεν υπερβαίνουν σε καμία περίπτωση τις δεκαπέντε δακτυλογραφημένες σελίδες, συμπεριλαμβανομένων των ενδεχόμενων παραρτημάτων, και αφορούν άμεσα τα πραγματικά ή νομικά περιστατικά της υπόθεσης που εξετάζεται από την ειδική ομάδα διαιτησίας.
 2. Τα υπομνήματα πρέπει να περιλαμβάνουν λεπτομερή προσδιορισμό του προσώπου, φυσικού ή νομικού, που τα υποβάλλει, συμπεριλαμβανομένης της φύσης των δραστηριοτήτων του και των χρηματοδοτικών του πόρων, και να καθορίζουν το συμφέρον του εν λόγω προσώπου στη διαδικασία διαιτησίας. Πρέπει να είναι συντεταγμένα στις γλώσσες που επιλέγουν τα μέρη σύμφωνα με το άρθρο 218 της συμφωνίας και το άρθρο 14 του παρόντος εσωτερικού κανονισμού.
 3. Η ειδική ομάδα διαιτησίας μνημονεύει στην απόφασή της όλα τα υπομνήματα που έχει λάβει και τα οποία πληρούν τις απαιτήσεις των παραγράφων 1 και 2. Η ειδική ομάδα διαιτησίας δεν υποχρεούται να εξετάσει στην απόφασή της τα επιχειρήματα που αναπτύσσονται στα εν λόγω υπομνήματα. Κάθε υπόμνημα που λαμβάνει η ειδική ομάδα διαιτησίας βάσει του παρόντος κανόνα υποβάλλεται στα μέρη προς διατύπωση σχολίων.
 Άρθρο 12
 Πληροφορίες ή τεχνικές συμβουλές
 Αν, σύμφωνα με το άρθρο 217 της συμφωνίας, η ειδική ομάδα διαιτησίας ζητήσει πληροφορίες ή τεχνικές συμβουλές από πρόσωπα ή άλλους φορείς εκτός από τα μέρη, ενημερώνει τα μέρη για την πρόθεσή της να ζητήσει τις εν λόγω πληροφορίες ή τεχνικές συμβουλές και τους παρέχει τη δυνατότητα να διατυπώσουν τις παρατηρήσεις τους. Η ειδική ομάδα διαιτησίας λαμβάνει υπόψη τις παρατηρήσεις των μερών για κάθε πληροφορία ή τεχνική συμβουλή που λαμβάνει, στις περιπτώσεις στις οποίες συνεκτιμά αυτές τις πληροφορίες ή τεχνικές συμβουλές κατά την κατάρτιση της απόφασής της.
 Άρθρο 13
 Επείγουσες περιπτώσεις
 Στις επείγουσες περιπτώσεις που προβλέπονται στο κεφάλαιο 2 του μέρους III της συμφωνίας, η ειδική ομάδα διαιτησίας, έπειτα από διαβούλευση με τα μέρη, αναπροσαρμόζει δεόντως τις προθεσμίες που προβλέπονται στους παρόντες κανόνες και ενημερώνει σχετικά τα μέρη.
 Άρθρο 14
 Μετάφραση και διερμηνεία
 1. Κατά τις διαβουλεύσεις που προβλέπονται στο άρθρο 204 της συμφωνίας, και το αργότερο έως τη συνεδρίαση του άρθρου 3 παράγραφος 1 του παρόντος εσωτερικού κανονισμού, τα μέρη προσπαθούν να συμφωνήσουν σχετικά με μια κοινή γλώσσα εργασίας για τις διαδικασίες ενώπιον της ειδικής ομάδας διαιτησίας.
 2. Αν τα συμβαλλόμενα μέρη αδυνατούν να συμφωνήσουν σχετικά με μια κοινή γλώσσα εργασίας έως την ημερομηνία αυτή, εφαρμόζονται οι κανόνες του άρθρου 218 παράγραφος 2 της συμφωνίας.
 3. Το μέρος κατά του οποίου στρέφεται η καταγγελία μεριμνά για τη διερμηνεία των προφορικών παρατηρήσεων στη γλώσσα που επιλέγουν τα μέρη.
 4. Οι αποφάσεις της ειδικής ομάδας διαιτησίας εκδίδονται στη γλώσσα ή στις γλώσσες που επιλέγουν τα μέρη.
 5. Τα μέρη δύνανται να διατυπώσουν τις παρατηρήσεις τους για τη μετάφραση εγγράφου που συντάσσεται σύμφωνα με τους παρόντες κανόνες.
 Άρθρο 15
 Υπολογισμός προθεσμιών
 Αν, λόγω της εφαρμογής του άρθρου 1 παράγραφος 3 του παρόντος εσωτερικού κανονισμού, ένα μέρος παραλάβει έγγραφο σε ημερομηνία διαφορετική από την ημερομηνία παραλαβής του ίδιου εγγράφου από το άλλο μέρος, οποιαδήποτε χρονική περίοδος που υπολογίζεται βάσει της ημερομηνίας παραλαβής του εγγράφου υπολογίζεται από την τελευταία ημερομηνία παραλαβής

type: contracts

jurisdiction: EU


text:
του εν λόγω εγγράφου.
 Άρθρο 16
 Άλλες διαδικασίες
 1. Ο παρών εσωτερικός κανονισμός εφαρμόζεται επίσης στις διαδικασίες που προβλέπονται από το άρθρο 211 παράγραφος 2, το άρθρο 212 παράγραφος 2 και το άρθρο 214 παράγραφος 2 της συμφωνίας. Ωστόσο, οι προθεσμίες που καθορίζονται στον παρόντα εσωτερικό κανονισμό ευθυγραμμίζονται με τις ειδικές προθεσμίες που προβλέπονται για την έκδοση απόφασης από την ειδική ομάδα διαιτησίας στις εν λόγω άλλες διαδικασίες.
 2. Στην περίπτωση που είναι αδύνατη η σύγκληση της αρχικής ειδικής ομάδας ή ορισμένων μελών της για τις διαδικασίες που προβλέπονται στο άρθρο 211 παράγραφος 2, το άρθρο 212 παράγραφος 2 και το άρθρο 214 παράγραφος 2 της συμφωνίας, εφαρμόζονται οι διαδικασίες του άρθρου 207 της συμφωνίας. Η προθεσμία κοινοποίησης της απόφασης παρατείνεται κατά δεκαπέντε ημέρες.
 ΠΑΡΑΡΤΗΜΑ II
 ΚΩΔΙΚΑΣ ΔΕΟΝΤΟΛΟΓΙΑΣ ΤΩΝ ΕΙΔΙΚΩΝ ΟΜΑΔΩΝ ΔΙΑΙΤΗΣΙΑΣ ΚΑΙ ΤΩΝ ΔΙΑΜΕΣΟΛΑΒΗΤΩΝ
 Άρθρο 1
 Ορισμοί
 Σύμφωνα με τον παρόντα κώδικα δεοντολογίας, νοούνται ως:
 α) «μέλος» ή «διαιτητής»: το μέλος ειδικής ομάδας διαιτησίας που συγκροτείται βάσει του άρθρου 207 της συμφωνίας·
 β) «διαμεσολαβητής»: το πρόσωπο που διεξάγει διαμεσολάβηση σύμφωνα με το άρθρο 205 της συμφωνίας·
 γ) «υποψήφιος»: το άτομο το όνομα του οποίου περιλαμβάνεται στον κατάλογο διαιτητών που αναφέρεται στο άρθρο 221 της συμφωνίας και το οποίο εξετάζεται για ενδεχόμενη επιλογή του ως μέλους ειδικής ομάδας διαιτησίας βάσει του άρθρου 207 της συμφωνίας·
 δ) «βοηθός»: το άτομο το οποίο, ενόψει του διορισμού μέλους, διεξάγει έρευνα ή επικουρεί το μέλος·
 ε) «διαδικασία»: αν δεν ορίζεται διαφορετικά, η διαδικασία που διεξάγεται στο πλαίσιο ειδικής ομάδας διαιτησίας δυνάμει της συμφωνίας·
 στ) «προσωπικό»: σε σχέση με μέλος, τα άτομα τα οποία τελούν υπό τη διεύθυνση και τον έλεγχο του μέλους αυτού, εξαιρουμένων των βοηθών.
 Άρθρο 2
 Υποχρεώσεις όσον αφορά τη διαδικασία
 Κάθε υποψήφιος και μέλος οφείλει να αποφεύγει οποιαδήποτε παρατυπία ή εντύπωση παρατυπίας, να είναι ανεξάρτητος και αμερόληπτος, να αποφεύγει τις άμεσες ή έμμεσες συγκρούσεις συμφερόντων και να τηρεί αυστηρά τους κανόνες δεοντολογίας για την εξασφάλιση της ακεραιότητας και της αμεροληψίας του μηχανισμού διευθέτησης διαφορών. Τα πρώην μέλη συμμορφώνονται με τις υποχρεώσεις που καθορίζονται στα άρθρα 6 και 7 του παρόντος κώδικα δεοντολογίας.
 Άρθρο 3
 Υποχρεώσεις κοινοποίησης
 1. Πριν από την επιβεβαίωση της επιλογής του ως μέλους της ειδικής ομάδας διαιτησίας βάσει της συμφωνίας, κάθε υποψήφιος οφείλει να κοινοποιεί την ύπαρξη κάθε συμφέροντος, σχέσης ή θέματος που θα μπορούσε να επηρεάσει την ανεξαρτησία ή την αμεροληψία του ή να εγείρει εύλογη υπόνοια παρατυπίας ή μεροληψίας κατά τη διαδικασία. Για τον σκοπό αυτό, ο υποψήφιος πρέπει να καταβάλλει κάθε δυνατή προσπάθεια προκειμένου να λαμβάνει γνώση της ύπαρξης τέτοιου είδους συμφερόντων, σχέσεων και θεμάτων. Αυτές οι υποχρεώσεις κοινοποίησης δεν επεκτείνονται στη δημοσιοποίηση θεμάτων η σημασία των οποίων για τα προς εξέταση στη διαδικασία θέματα είναι αμελητέα. Οι εν λόγω υποχρεώσεις λαμβάνουν υπόψη την ανάγκη σεβασμού της ιδιωτικής ζωής των ατόμων στα οποία εφαρμόζεται ο παρών κώδικας και δεν πρέπει να είναι διοικητικά επαχθείς σε βαθμό που να καθιστούν πρακτικά αδύνατη τη συμμετοχή, στις ειδικές μονάδες διαιτησίας, ατόμων που κατά τα λοιπά έχουν τα σχετικά προσόντα.
 2. Κάθε υποψήφιος ή μέλος της ειδικής ομάδας οφείλει


text:
να κοινοποιεί στην επιτροπή εμπορίου και ανάπτυξης Cariforum-ΕΕ, προς εξέταση από τα μέρη, μόνο θέματα σχετικά με πραγματικές ή πιθανές παραβιάσεις του παρόντος κώδικα δεοντολογίας.
 3. Από τη στιγμή της επιλογής του, το μέλος οφείλει να εξακολουθήσει να καταβάλλει κάθε δυνατή προσπάθεια προκειμένου να λαμβάνει γνώση της ύπαρξης τυχόν συμφερόντων, σχέσεων ή θεμάτων που αναφέρονται στην παράγραφο 1 του παρόντος άρθρου, τα οποία πρέπει να κοινοποιεί. Η υποχρέωση κοινοποίησης αποτελεί διαρκές καθήκον, το οποίο απαιτεί από τα μέλη να κοινοποιούν οποιαδήποτε τέτοια συμφέροντα, σχέσεις και θέματα, που ενδέχεται να ανακύψουν σε οποιοδήποτε στάδιο της διαδικασίας. Το μέλος οφείλει να κοινοποιεί εγγράφως στην επιτροπή εμπορίου και ανάπτυξης Cariforum-ΕΕ τα εν λόγω συμφέροντα, σχέσεις και θέματα, προς εξέταση από τα μέρη.
 Άρθρο 4
 Καθήκοντα των μελών
 1. Τα μέλη, από τη στιγμή της επιλογής τους, οφείλουν να εκτελούν τα καθήκοντά τους στο ακέραιο και χωρίς καθυστέρηση καθ’ όλη τη διάρκεια της διαδικασίας και με εντιμότητα και ευσυνειδησία.
 2. Τα μέλη οφείλουν να εξετάζουν αποκλειστικά και μόνο τα θέματα που ανακύπτουν κατά τη διαδικασία και που είναι απαραίτητα για τη λήψη απόφασης και δεν επιτρέπεται να αναθέτουν σε κανένα άλλο πρόσωπο το έργο αυτό.
 3. Τα μέλη λαμβάνουν όλα τα δέοντα μέτρα για να διασφαλίζουν ότι οι βοηθοί και το προσωπικό τους γνωρίζουν τα άρθρα 2, 3 και 7 του παρόντος κώδικα δεοντολογίας και συμμορφώνονται με αυτά.
 4. Κανένα μέλος δεν επιτρέπεται να πραγματοποιεί μονομερείς επαφές σχετικά με τη διαδικασία.
 Άρθρο 5
 Ανεξαρτησία και αμεροληψία των μελών
 1. Τα μέλη οφείλουν να είναι ανεξάρτητα και αμερόληπτα, να αποφεύγουν οποιαδήποτε παρατυπία ή εντύπωση παρατυπίας και να μην επηρεάζονται από ίδια συμφέροντα, έξωθεν πιέσεις, πολιτικές πεποιθήσεις, διαμαρτυρίες της κοινής γνώμης, προσήλωση σε ένα από τα μέρη ή τον φόβο της κριτικής.
 2. Τα μέλη οφείλουν να μην αναλαμβάνουν, αμέσως ή εμμέσως, υποχρεώσεις ή να δέχονται οφέλη τα οποία θα μπορούσαν με οποιονδήποτε τρόπο να επηρεάσουν, ή να φανεί ότι επηρεάζουν, την ομαλή εκτέλεση των καθηκόντων τους.
 3. Τα μέλη δεν κάνουν χρήση της ιδιότητάς τους ως μελών της ειδικής ομάδας διαιτησίας για να προωθήσουν προσωπικά ή ιδιωτικά συμφέροντα και υποχρεούνται να αποφεύγουν ενέργειες οι οποίες ενδέχεται να δημιουργήσουν την εντύπωση ότι κάποιοι είναι σε θέση να τα επηρεάζουν.
 4. Τα μέλη δεν επιτρέπουν να επηρεάζεται η συμπεριφορά τους ή η κρίση τους από σχέσεις ή ευθύνες οικονομικού, επιχειρηματικού, επαγγελματικού, οικογενειακού ή κοινωνικού χαρακτήρα.
 5. Τα μέλη οφείλουν να αποφεύγουν να συνάπτουν οποιαδήποτε σχέση ή να αποκτούν οποιαδήποτε οικονομικά οφέλη που ενδέχεται να επηρεάσουν την αμεροληψία τους ή που θα μπορούσαν εύλογα να δημιουργήσουν την εντύπωση παρατυπίας ή μεροληψίας.
 Άρθρο 6
 Υποχρεώσεις πρώην μελών
 Όλα τα πρώην μέλη αποφεύγουν ενέργειες οι οποίες μπορούν να δημιουργήσουν την εντύπωση ότι επέδειξαν μεροληψία κατά την εκτέλεση των καθηκόντων τους ή ότι αποκόμισαν όφελος από την απόφαση της ειδικής ομάδας διαιτησίας.
 Άρθρο 7
 Εμπιστευτικότητα
 1. Τα μέλη και τα πρώην μέλη δεν επιτρέπεται σε καμία χρονική στιγμή να αποκαλύπτουν ή να κάνουν χρήση οποιασδήποτε μη δημόσιας πληροφορίας που αφορά τη διαδικασία ή που προέκυψε κατά τη διαδικασία, παρά μόνο για


text:
τους σκοπούς της εν λόγω διαδικασίας, και δεν δύνανται σε καμία περίπτωση να αποκαλύπτουν ή να κάνουν χρήση οποιασδήποτε τέτοιας πληροφορίας για να αποκομίσουν προσωπικά οφέλη ή προνόμια για άλλους ή για να βλάψουν τα συμφέροντα άλλων.
 2. Τα μέλη υποχρεούνται να μην αποκαλύπτουν αποφάσεις ή τμήματα αποφάσεων της ειδικής ομάδας διαιτησίας πριν από τη δημοσίευσή τους σύμφωνα με τη συμφωνία.
 3. Τα μέλη και τα πρώην μέλη δεν επιτρέπεται σε καμία χρονική στιγμή να αποκαλύπτουν τις συζητήσεις της ειδικής ομάδας διαιτησίας ή τις απόψεις οποιουδήποτε μέλους.
 Άρθρο 8
 Δαπάνες
 Κάθε μέλος τηρεί αρχείο και καταγράφει τον χρόνο που αφιέρωσε στη διαδικασία και τα έξοδά του.
 Άρθρο 9
 Διαμεσολαβητές
 Οι κανόνες που περιγράφονται στον παρόντα κώδικα δεοντολογίας, όπως ισχύουν για τα μέλη και τα πρώην μέλη, ισχύουν κατ’ αναλογία για τους διαμεσολαβητές.


text:
 12.7.2018
 EL
 Επίσημη Εφημερίδα της Ευρωπαϊκής Ένωσης
 L 176/21
 ΑΠΌΦΑΣΗ αριθ. 1/2018 ΤΟΥ ΣΥΜΒΟΥΛΊΟΥ ΣΫΝΔΕΣΗΣ ΕΕ-ΔΗΜΟΚΡΑΤΊΑΣ ΤΗΣ ΜΟΛΔΑΒΊΑΣ
 της 3ης Μαΐου 2018
 όσον αφορά την τροποποίηση του παραρτήματος XXVI της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου [2018/984]
 ΤΟ ΣΥΜΒΟΥΛΙΟ ΣΥΝΔΕΣΗΣ ΕΕ – ΔΗΜΟΚΡΑΤΙΑΣ ΤΗΣ ΜΟΛΔΑΒΙΑΣ,
 Έχοντας υπόψη τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, και ιδίως το άρθρο 436 παράγραφος 3,
 Εκτιμώντας τα ακόλουθα:
 (1)
 Η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου (1) («συμφωνία») υπογράφηκε στις 27 Ιουνίου 2014.
 (2)
 Στο άρθρο 201 της συμφωνίας προβλέπεται ότι η σταδιακή προσέγγιση προς το τελωνειακό δίκαιο της Ένωσης και προς ορισμένες διατάξεις του διεθνούς δικαίου πρέπει να πραγματοποιηθεί σύμφωνα με το παράρτημα XXVI της συμφωνίας.
 (3)
 Στο παράρτημα XXVI της συμφωνίας ορίζεται ότι η προσέγγιση προς τις διατάξεις του κανονισμού (ΕΟΚ) αριθ. 2913/92 του Συμβουλίου (2), πρέπει να πραγματοποιηθεί από τη Δημοκρατία της Μολδαβίας εντός τριών ετών από την έναρξη ισχύος της συμφωνίας.
 (4)
 Ο κανονισμός (ΕΟΚ) αριθ. 2913/92 καταργήθηκε και, από την 1η Μαΐου 2016, στην Ένωση εφαρμόζονται οι ουσιαστικές διατάξεις του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (3).
 (5)
 Στη συνεδρίαση της υποεπιτροπής τελωνειακής συνεργασίας ΕΕ – Δημοκρατίας της Μολδαβίας που πραγματοποιήθηκε στις 6 Οκτωβρίου 2016, συνήχθη το συμπέρασμα ότι το παράρτημα XXVI της συμφωνίας θα πρέπει να τροποποιηθεί αναλόγως,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Το παράρτημα XXVI της συμφωνίας τροποποιείται σύμφωνα με το παράρτημα της παρούσας απόφασης.
 Άρθρο 2
 Η παρούσα απόφαση αρχίζει να ισχύει την ημερομηνία της έκδοσής της.
 Βρυξέλλες, 3 Μαΐου 2018.
 Για το Συμβούλιο Σύνδεσης
 Η Πρόεδρος
 F. MOGHERINI
 (1) ΕΕ L 260 της 30.8.2014, σ. 4.
 (2) Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).
 (3) Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).
 ΠΑΡΑΡΤΗΜΑ
 Το πρώτο τμήμα του παραρτήματος XXVI της συμφωνίας τροποποιείται ως εξής:
 Η αναφορά «κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα» αντικαθίσταται από την αναφορά «κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα».


text:
 11.10.2007
 EL
 Επίσημη Εφημερίδα της Ευρωπαϊκής Ένωσης
 L 266/1
 ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟX
 αριθ. 46/2007
 της 8ης Ιουνίου 2007
 για την τροποποίηση του παραρτήματος I (Κτηνιατρικά και φυτοϋγειονομικά θέματα) της συμφωνίας για τον ΕΟΧ
 Η ΜΕΙΚΤΗ ΕΠΙΤΡΟΠΗ TOY ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία», και ιδίως το άρθρο 98,
 Εκτιμώντας τα ακόλουθα:
 (1)
 Το παράρτημα I της συμφωνίας τροποποιήθηκε με την απόφαση της Μεικτής Επιτροπής του ΕΟΧ αριθ. 2/2007 της 27ης Απριλίου 2007 (1).
 (2)
 Η απόφαση 2006/414/EΚ της Επιτροπής, της 7ης Ιουνίου 2006, για τροποποίηση των αποφάσεων 2001/881/ΕΚ και 2002/459/ΕΚ σχετικά με τον κατάλογο των μεθοριακών σταθμών επιθεώρησης (2) πρέπει να ενσωματωθεί στη συμφωνία.
 (3)
 Η απόφαση 2006/559/ΕΚ της Επιτροπής, της 8ης Αυγούστου 2006, για την τροποποίηση της απόφασης 2002/300/ΕΚ όσον αφορά τις περιοχές που εξαιρούνται από τον κατάλογο των εγκεκριμένων ζωνών ως προς την Bonamia ostreae ή/και τη Marteilia refringens (3) πρέπει να ενσωματωθεί στη συμφωνία.
 (4)
 Η απόφαση 2006/590/EΚ της Επιτροπής, της 1ης Σεπτεμβρίου 2006, για την τροποποίηση των αποφάσεων 94/360/ΕΚ και 2001/812/ΕΚ όσον αφορά κτηνιατρικούς ελέγχους προϊόντων από τρίτες χώρες (4) πρέπει να ενσωματωθεί στη συμφωνία.
 (5)
 Η απόφαση 2006/674/EΚ της Επιτροπής, της 6ης Οκτωβρίου 2006, για τροποποίηση των παραρτημάτων Ι και ΙΙ της απόφασης 2002/308/ΕΚ για την κατάρτιση καταλόγων εγκεκριμένων ζωνών και εγκεκριμένων ιχθυοτροφικών εκμεταλλεύσεων ως προς μία ή περισσότερες από τις νόσους της ιογενούς αιμορραγικής σηψαιμίας (ΙΑΣ) και της λοιμώδους αιματοποιητικής νέκρωσης (ΛΑΝ) οι οποίες προσβάλλουν τα ψάρια (5) πρέπει να ενσωματωθεί στη συμφωνία.
 (6)
 Η απόφαση 2006/685/EΚ της Επιτροπής, της 6ης Οκτωβρίου 2006, για την τροποποίηση των παραρτημάτων Ι και ΙΙ της απόφασης 2003/634/ΕΚ για την έγκριση προγραμμάτων με στόχο την απόκτηση του καθεστώτος των εγκεκριμένων ζωνών και των εγκεκριμένων εκμεταλλεύσεων σε μη εγκεκριμένες ζώνες όσον αφορά την ιογενή αιμορραγική σηψαιμία (ΙΑΣ) και τη λοιμώδη αιματοποιητική νέκρωση (ΛΑΝ) στα ψάρια (6) πρέπει να ενσωματωθεί στη συμφωνία.
 (7)
 Η απόφαση 2006/775/ΕΚ της Επιτροπής, της 13ης Νοεμβρίου 2006, για την τροποποίηση του παραρτήματος Δ της οδηγίας 95/70/ΕΚ του Συμβουλίου όσον αφορά τον κατάλογο των εξωτικών ασθενειών των μαλακίων που υπόκεινται σε εναρμονισμένα κοινοτικά μέτρα ελέγχου (7) πρέπει να ενσωματωθεί στη συμφωνία.
 (8)
 Η παρούσα απόφαση δεν εφαρμόζεται στο Λιχτενστάιν,
 ΑΠΟΦΑΣΙΖΕΙ:
 Άρθρο 1
 Το κεφάλαιο I του παραρτήματος I της συμφωνίας τροποποιείται ως εξής:
 1.
 Στο σημείο 25 (απόφαση 94/360/ΕΚ της Επιτροπής) του μέρους 1.2 προστίθεται η ακόλουθη περίπτωση:
 «—
 32006 D 0590: απόφαση 2006/590/EΚ της Επιτροπής της 1ης Σεπτεμβρίου 2006 (ΕΕ L 240 της 2.9.2006, σ. 11).»
 2.
 Στο σημείο 111 (απόφαση 2001/812/ΕΚ της Επιτροπής) του μέρους 1.2, προστίθενται τα ακόλουθα:
 «, όπως τροποποιήθηκε από:
 —
 32006 D 0590: απόφαση 2006/590/EΚ της Επιτροπής της 1ης Σεπτεμβρίου 2006 (ΕΕ L 240 της 2.9.2006, σ. 11).»
 3.
 Στο σημείο 39 (απόφαση 2001/881/ΕΚ της Επιτροπής) και στο σημείο 46 (απόφαση 2002/459/ΕΚ της Επιτροπής) του μέρους 1.2 προστίθεται η ακόλουθη περίπτωση:
 «—
 32006 D 0414: απόφαση 2006/414/EΚ της Επιτροπής της 7ης Ιουνίου 2006 (ΕΕ L 164


text:
της 16.6.2006, σ. 27).»
 4.
 Στο σημείο 8 (οδηγία 95/70/EΚ του Συμβουλίου) του μέρους 3.1, προστίθεται η ακόλουθη περίπτωση:
 «—
 32006 D 0775: απόφαση 2006/775/EΚ της Επιτροπής της 13ης Νοεμβρίου 2006 (ΕΕ L 314 της 15.11.2006, σ. 33).»
 5.
 Στο σημείο 65 (απόφαση 2002/300/ΕΚ της Επιτροπής) του μέρους 4.2, προστίθεται η ακόλουθη περίπτωση:
 «—
 32006 D 0559: απόφαση 2006/559/EΚ της Επιτροπής της 8ης Αυγούστου 2006 (ΕΕ L 219 της 10.8.2006, σ. 28).»
 6.
 Στο σημείο 66 (απόφαση 2002/308/ΕΚ της Επιτροπής) του μέρους 4.2, προστίθεται η ακόλουθη περίπτωση:
 «—
 32006 D 0674: απόφαση 2006/674/EΚ της Επιτροπής της 6ης Οκτωβρίου 2006 (ΕΕ L 276 της 7.10.2006, σ. 80).»
 7.
 Στο σημείο 55 (απόφαση 2003/634/ΕΚ της Επιτροπής) του μέρους 4.2, υπό τον τίτλο «ΠΡΑΞΕΙΣ ΤΙΣ ΟΠΟΙΕΣ ΟΙ ΧΩΡΕΣ ΕΖΕΣ ΚΑΙ Η ΕΠΟΠΤΕΥΟΥΣΑ ΑΡΧΗ ΤΩΝ ΧΩΡΩΝ ΕΖΕΣ ΘΑ ΛΑΒΟΥΝ ΔΕΟΝΤΩΣ ΥΠΟΨΗ», προστίθεται η ακόλουθη περίπτωση:
 «—
 32006 D 0685: απόφαση 2006/685/EΚ της Επιτροπής της 6ης Οκτωβρίου 2006 (ΕΕ L 282 της 13.10.2006, σ. 44).»
 Άρθρο 2
 Τα κείμενα των αποφάσεων 2006/414/ΕΚ, 2006/559/ΕΚ, 2006/590/ΕΚ, 2006/674/EΚ, 2006/685/EΚ και 2006/775/EΚ στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
 Άρθρο 3
 Η παρούσα απόφαση αρχίζει να ισχύει στις 9 Ιουνίου 2007, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας (8).
 Άρθρο 4
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 8 Ιουνίου 2007.
 Για τη Μεικτή Επιτροπή του ΕΟΧ
 Ο Πρόεδρος
 Alan SEATTER
 (1) ΕΕ L 209 της 9.8.2007, σ. 3.
 (2) ΕΕ L 164 της 16.6.2006, σ. 27.
 (3) ΕΕ L 219 της 10.8.2006, σ. 28.
 (4) ΕΕ L 240 της 2.9.2006, σ. 11.
 (5) ΕΕ L 276 της 7.10.2006, σ. 80.
 (6) ΕΕ L 282 της 13.10.2006, σ. 44.
 (7) ΕΕ L 314 της 15.11.2006, σ. 33.
 (8) Δεν αναφέρονται συνταγματικές απαιτήσεις.


text:
 30.6.2010
 EL
 Επίσημη Εφημερίδα της Ευρωπαϊκής Ένωσης
 L 164/92
 Μόνο τα πρωτότυπα κείμενα της ΟΕΕ/ΗΕ έχουν νομική ισχύ δυνάμει του διεθνούς δημόσιου δικαίου. Η κατάσταση και η ημερομηνία έναρξης της ισχύος του παρόντος κανονισμού πρέπει να ελεγχθούν στην τελευταία έκδοση του εγγράφου που αφορά την κατάσταση προσχώρησης στους κανονισμούς ΟΕΕ/ΗΕ, δηλαδή του εγγράφου TRANS/WP.29/343, που είναι διαθέσιμο στον ακόλουθο δικτυακό τόπο:
 http://www.unece.org/trans/main/wp29/wp29wgs/wp29gen/wp29fdocstts.html
 Κανονισμός αριθ. 98 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις για την έγκριση προβολέων μηχανοκίνητων οχημάτων που είναι εξοπλισμένοι με φωτεινές πηγές εκκένωσης αερίου
 Ενσωματώνει όλο το έγκυρο κείμενο έως το:
 Συμπλήρωμα 13 της αρχικής έκδοσης του κανονισμού — Ημερομηνία έναρξης ισχύος: 19 Αυγούστου 2010
 ΠΕΡΙΕΧΟΜΕΝΑ
 ΚΑΝΟΝΙΣΜΟΣ
 A. ΔΙΟΙΚΗΤΙΚΕΣ ΔΙΑΤΑΞΕΙΣ
 0.
 Πεδίο εφαρμογής
 1.
 Ορισμοί
 2.
 Αίτηση έγκρισης προβολέα
 3.
 Σημάνσεις
 4.
 Έγκριση
 B. ΤΕΧΝΙΚΕΣ ΠΡΟΔΙΑΓΡΑΦΕΣ ΠΡΟΒΟΛΕΩΝ
 5.
 Γενικές προδιαγραφές
 6.
 Χρώμα φωτός
 7.
 Μέτρηση της όχλησης ή/και της ανικανότητας
 Γ. ΠΕΡΑΙΤΕΡΩ ΔΙΟΙΚΗΤΙΚΕΣ ΔΙΑΤΑΞΕΙΣ
 8.
 Τροποποίηση του τύπου προβολέα και επέκταση έγκρισης
 9.
 Συμμόρφωση της παραγωγής
 10.
 Κυρώσεις για μη συμμόρφωση της παραγωγής
 11.
 Οριστική παύση παραγωγής
 12.
 Ονομασίες και διευθύνσεις των τεχνικών υπηρεσιών που είναι αρμόδιες για τη διεξαγωγή δοκιμών έγκρισης, και των διοικητικών τμημάτων
 13.
 Μεταβατικές διατάξεις
 ΠΑΡΑΡΤΗΜΑΤΑ
 Παράρτημα 1 —
 Ανακοίνωση σχετικά με την έγκριση ή επέκταση ή απόρριψη ή ανάκληση έγκρισης ή οριστική διακοπή παραγωγής ενός τύπου προβολέα σύμφωνα με τον κανονισμό αριθ. 98
 Παράρτημα 2 —
 Παραδείγματα διαμόρφωσης σημάτων έγκρισης
 Παράρτημα 3 —
 Οθόνες μέτρησης
 Παράρτημα 4 —
 Δοκιμές σταθερότητας των φωτομετρικών επιδόσεων προβολέων εν λειτουργία
 Προσάρτημα
 —
 Επισκόπηση των χρονικών διαστημάτων λειτουργίας όσον αφορά τη δοκιμή σταθερότητας της φωτομετρικής επίδοσης
 Παράρτημα 5 —
 Απαιτήσεις για φανούς με ενσωματωμένους φακούς από πλαστικό υλικό – δοκιμή φακών ή δειγμάτων υλικού ή πλήρων φανών
 Προσάρτημα 1— Χρονολογική σειρά των δοκιμών έγκρισης
 Προσάρτημα 2— Μέθοδος μέτρησης της διάχυσης και της μετάδοσης του φωτός
 Προσάρτημα 3— Μέθοδος δοκιμής με αμμοβολή
 Προσάρτημα 4— Δοκιμή προσκόλλησης κολλητικής ταινίας
 Παράρτημα 6 —
 Κέντρο αναφοράς
 Παράρτημα 7 —
 Σημάνσεις σχετικά με την τάση
 Παράρτημα 8 —
 Ελάχιστες απαιτήσεις για τις διαδικασίες ελέγχου της συμμόρφωσης της παραγωγής
 Παράρτημα 9 —
 Ελάχιστες απαιτήσεις δειγματοληψίας από επιθεωρητή
 Παράρτημα 10 —
 Επαλήθευση του «μεταιχμίου φωτεινής-σκοτεινής περιοχής» μέσω οργάνων για προβολείς δέσμης διασταύρωσης
 Παράρτημα 11 —
 Απαιτήσεις για δομοστοιχεία LED και προβολείς που περιέχουν δομοστοιχεία LED
 A. ΔΙΟΙΚΗΤΙΚΕΣ ΔΙΑΤΑΞΕΙΣ
 0. ΠΕΔΙΟ ΕΦΑΡΜΟΓΗΣ (1)
 Ο παρών κανονισμός εφαρμόζεται σε:
 α)
 προβολείς και
 β)
 κατανεμημένα συστήματα φωτισμού,
 που χρησιμοποιούν φωτεινές πηγές εκκένωσης αερίου, για οχήματα κατηγοριών M, N και L3.
 1. ΟΡΙΣΜΟΙ
 Για τους σκοπούς του παρόντος κανονισμού,
 1.1. Οι ορισμοί που παρέχονται στον κανονισμό αριθ. 48 και στις σειρές τροποποιήσεών του που ισχύουν κατά το χρόνο της αίτησης για έγκριση τύπου θα ισχύουν και στον παρόντα κανονισμό.
 1.2. «Φακός» σημαίνει το εξώτερο συστατικό στοιχείο ενός προβολέα (μονάδας) το οποίο μεταδίδει φως μέσω της εκπέμπουσας επιφάνειας.
 1.3. «Επίστρωση» σημαίνει το προϊόν ή τα προϊόντα που επαλείφονται σε μια ή περισσότερες επιστρώσεις επί της εξωτερικής επιφάνειας ενός φακού.
 1.4. «Πηνίο» σημαίνει την τροφοδοσία της φωτεινής πηγής εκκένωσης αερίου. Το εν λόγω πηνίο


text:
μπορεί να βρίσκεται εν μέρει ή ολικά μέσα ή έξω από τον προβολέα.
 1.5. «Ζεύγος» σημαίνει το σύνολο των φανών που επιτελούν την ίδια λειτουργία στην αριστερή και στη δεξιά πλευρά του οχήματος.
 1.6. Προβολείς διαφορετικών «τύπων» αποτελούν προβολείς που διαφέρουν σε σημαντικά σημεία όπως:
 1.6.1.
 στην εμπορική ονομασία ή στο σήμα,
 1.6.2.
 στα χαρακτηριστικά του οπτικού συστήματος,
 1.6.3.
 στην συμπερίληψη ή απάλειψη συστατικών που είναι ικανά να αλλοιώσουν την οπτική συμπεριφορά μέσω αντικατοπτρισμού, διάθλασης, απορρόφησης και / ή παραμόρφωσης κατά τη λειτουργία,
 1.6.4.
 στην καταλληλότητα ανάλογα με το σύστημα κυκλοφορίας δεξιά ή αριστερά,
 1.6.5.
 στο είδος της δέσμης που παράγεται (δέσμη διασταύρωσης ή δέσμη πορείας ή αμφότερες),
 1.6.6.
 στα υλικά που συνιστούν τους φακούς και τις επικαλύψεις, εάν υπάρχουν τέτοιες.
 1.6.7.
 Ωστόσο, μια συσκευή που προορίζεται για εγκατάσταση στην αριστερή πλευρά του οχήματος και η αντίστοιχη συσκευή που προορίζεται για εγκατάσταση στη δεξιά πλευρά του οχήματος θα θεωρούνται ότι είναι του ίδιου τύπου.
 1.7. Οι αναφορές που γίνονται στον παρόντα κανονισμό σε πρότυπο(-ους) (étalon) λαμπτήρα(-ες) πυράκτωσης και σε φωτεινές πηγές εκκένωσης αερίων αναφέρονται στους κανονισμούς αριθ. 37 και αριθ. 99, αντίστοιχα, και στη σειρά τροποποιήσεών τους που ισχύουν τη στιγμή της υποβολής αίτησης για έγκριση τύπου.
 2. ΑΙΤΗΣΗ ΕΓΚΡΙΣΗΣ ΠΡΟΒΟΛΕΑ (2)
 2.1. Η αίτηση έγκρισης τύπου προβολέα υποβάλλεται από τον κάτοχο της εμπορικής ονομασίας ή του σήματος ή από τον νόμιμο εξουσιοδοτημένο αντιπρόσωπό του. Στην αίτηση πρέπει να καθορίζονται τα ακόλουθα:
 2.1.1.
 εάν ο προβολέας προορίζεται να παρέχει δέσμη διασταύρωσης ή πορείας ή και τις δύο,
 2.1.2.
 εάν ο προβολέας προορίζεται να παρέχει δέσμη διασταύρωσης, κατά πόσον έχει σχεδιαστεί για δεξιά και για αριστερή κυκλοφορία ή μόνο για κάποια από τις δύο,
 2.1.3.
 εάν ο προβολέας είναι εξοπλισμένος με ρυθμιζόμενο ανακλαστήρα, τη(τις) θέση(-εις) στερέωσης του προβολέα ως προς το έδαφος και το διάμηκες διάμεσο επίπεδο του οχήματος,
 2.1.4.
 οι μέγιστες κάθετες γωνίες άνω και κάτω από την(τις) ονομαστική(-ές) θέση(-εις) που μπορεί να σχηματίσει η διάταξη στόχευσης,
 2.1.5.
 ποιες φωτεινές πηγές ενεργοποιούνται όταν χρησιμοποιούνται οι διάφοροι συνδυασμοί δεσμών,
 2.1.6.
 εάν χρησιμοποιείται ένα κατανεμημένο σύστημα φωτισμού και τι είδους δέσμη(-ες) θα παρέχονται από το σύστημα αυτό,
 2.1.7.
 η κατηγορία της φωτεινής πηγής, όπως αναφέρεται στους κανονισμούς αριθ. 37 ή 99 και οι σειρές τροποποιήσεών τους που ισχύουν κατά το χρόνο της αίτησης για έγκριση τύπου.
 Για ένα κατανεμημένο σύστημα φωτισμού που χρησιμοποιεί μη αντικαταστάσιμη φωτεινή πηγή εκκένωσης αερίου που δεν έχει εγκριθεί βάσει του κανονισμού αριθ. 99, τον αριθμό εξαρτήματος που έχει οριστεί για τη γεννήτρια φωτός από τον κατασκευαστή της.
 2.2. Κάθε αίτηση πρέπει να συνοδεύεται από:
 2.2.1.
 σχέδια εις τριπλούν με επαρκείς λεπτομέρειες που να επιτρέπουν την αναγνώριση του τύπου (βλέπε παραγράφους 3.2. και 4.2. κατωτέρω). Τα σχέδια πρέπει να επιδεικνύουν τη θέση για τον αριθμό έγκρισης και τα επιπλέον σύμβολα σε σχέση με τον κύκλο του σήματος έγκρισης, και σε περίπτωση δομοστοιχείου(ων) LED, το χώρο επίσης για τον (τους) ειδικό(ούς) κωδικό(ούς) ταυτοποίησης της (των) μονάδας(ων), ενώ πρέπει επίσης να απεικονίζουν τον προβολέα σε κατακόρυφη (αξονική) τομή και σε πρόσοψη με βασικές λεπτομέρειες του οπτικού σχεδιασμού, συμπεριλαμβανομένων των αυλακώσεων,


text:
εφόσον υπάρχουν.
 2.2.2.
 Μια σύντομη τεχνική περιγραφή όπου περιλαμβάνονται, κατά περίπτωση, ο κατασκευαστής και ο τύπος του(ων) πηνίου(ων) και, σε περίπτωση που ο προβολέας χρησιμοποιείται για φωτισμό στροφής, οι ακραίες θέσεις σύμφωνα με την παράγραφο 6.2.7. κατωτέρω. Στην περίπτωση δομοστοιχείου(ων) LED, αυτό(ά) θα περιλαμβάνει(ουν):
 α)
 μια σύντομη τεχνική περιγραφή του (των) δομοστοιχείου(ων) LED,
 β)
 ένα σχέδιο με τις διαστάσεις και τις βασικές ηλεκτρικές και φωτομετρικές τιμές και την αντικειμενική φωτεινή ροή.
 Επιπλέον, για ένα κατανεμημένο σύστημα φωτισμού, μια σύντομη τεχνική περιγραφή που περιλαμβάνει τον κατάλογο του (των) φωτεινού(ών) οδηγού(ών) και τα σχετικά οπτικά στοιχεία και τις πληροφορίες που περιγράφουν τη(ις) γεννήτρια(ες) φωτός που αρκούν για να καθίσταται δυνατή η αναγνώριση. Οι πληροφορίες αυτές περιλαμβάνουν τον αριθμό εξαρτήματος που έχει αποδοθεί από τον κατασκευαστή της γεννήτριας φωτός, ένα σχέδιο με τις διαστάσεις και τις βασικές ηλεκτρικές και φωτομετρικές τιμές και μια επίσημη έκθεση δοκιμής σύμφωνα με την παράγραφο 5.8 του παρόντος κανονισμού.
 2.2.3.
 Δείγματα, όπως αναφέρεται κατωτέρω:
 2.2.3.1.
 για την έγκριση ενός προβολέα, δύο δείγματα από κάθε τύπο προβολέα, ένα δείγμα που προορίζεται για εγκατάσταση στην αριστερή πλευρά του οχήματος και ένα δείγμα που προορίζεται για εγκατάσταση στη δεξιά πλευρά του οχήματος, με πρότυπη φωτεινή πηγή εκκένωσης αερίου και ένα πηνίο για κάθε τύπο που πρόκειται να χρησιμοποιηθεί, όπου υπάρχει.
 Για την έγκριση ενός κατανεμημένου συστήματος φωτισμού που χρησιμοποιεί μη αντικαταστάσιμη φωτεινή πηγή εκκένωσης αερίου που δεν έχει εγκριθεί βάσει του κανονισμού αριθ. 99, δύο δείγματα του συστήματος συμπεριλαμβανομένης της γεννήτριας φωτός και ενός πηνίου για κάθε τύπο που πρόκειται να χρησιμοποιηθεί, όπου υπάρχει.
 2.2.4.
 Για τη δοκιμή του πλαστικού υλικού από το οποίο είναι κατασκευασμένοι οι φακοί:
 2.2.4.1.
 δεκατέσσερις φακοί,
 2.2.4.1.1.
 δέκα από τους εν λόγω φακούς μπορούν να αντικατασταθούν από δέκα δείγματα υλικού, διαστάσεων τουλάχιστον 60 × 80 mm, με επίπεδη ή καμπύλη εξωτερική επιφάνεια και με μια ουσιαστικά επίπεδη επιφάνεια (ακτίνα καμπυλότητας τουλάχιστον 300 mm) στο μέσον, με διαστάσεις τουλάχιστον 15 × 15 mm.
 2.2.4.1.2.
 κάθε τέτοιος φακός ή δείγμα παράγεται με την μέθοδο που χρησιμοποιείται και στη μαζική παραγωγή,
 2.2.4.2.
 ένας ανακλαστήρας πάνω στον οποίο μπορούν να τοποθετηθούν φακοί σύμφωνα με τις οδηγίες του κατασκευαστή.
 2.2.5.
 Για τη δοκιμή της αντοχής του πλαστικού υλικού των συστατικών μερών που μεταδίδουν το φως στην υπεριώδη ακτινοβολία (UV) που εκπέμπουν οι φωτεινές πηγές εκκένωσης αερίου μέσα στον προβολέα:
 2.2.5.1.
 δείγμα από το κάθε υλικό που χρησιμοποιείται στους προβολείς ή ένα δείγμα προβολέα που να τα περιλαμβάνει. Κάθε δείγμα υλικού πρέπει να έχει την ίδια εμφάνιση και επιφανειακή επεξεργασία –εάν υπάρχει – όπως ακριβώς πρόκειται να χρησιμοποιηθεί στους υπό έγκριση προβολείς.
 2.2.5.2.
 Η δοκιμή της αντοχής στην υπεριώδη ακτινοβολία (UV) των εσωτερικών υλικών δεν είναι απαραίτητη:
 2.2.5.2.1.
 εφόσον χρησιμοποιούνται φωτεινές πηγές εκκένωσης αερίου με χαμηλή υπεριώδη ακτινοβολία, όπως ορίζεται στον κανονισμό αριθ. 99, ή
 2.2.5.2.2.
 εφόσον έχουν ληφθεί μέτρα για την προστασία των σχετικών συστατικών του προβολέα από την υπεριώδη ακτινοβολία π.χ. με γυάλινα φίλτρα.
 2.3. Για ένα κατανεμημένο σύστημα φωτισμού, 10 δείγματα του υλικού(-ών) και της σχετικής προστατευτικής επικάλυψης/επίστρωσης, εάν υπάρχει, από την οποία έχουν κατασκευαστεί ο φωτεινός οδηγός και


text:
τα άλλα οπτικά στοιχεία του συστήματος.
 2.4. Τα υλικά από τα οποία συνίστανται οι φακοί και, στην περίπτωση κατανεμημένου συστήματος φωτισμού, τα υλικά από τα οποία συνίστανται τα οπτικά στοιχεία του συστήματος και οι σχετικές επικαλύψεις/επιστρώσεις, εάν υπάρχουν, πρέπει να συνοδεύονται από την έκθεση δοκιμής των χαρακτηριστικών των εν λόγω υλικών και επιστρώσεων, εφόσον έχουν ήδη υποστεί δοκιμή.
 3. ΕΠΙΣΗΜΑΝΣΕΙΣ
 3.1. Οι προβολείς ή τα κατανεμημένα συστήματα φωτισμού που υποβάλλονται στη διαδικασία έγκρισης φέρουν ευδιάκριτα και ανεξίτηλα την εμπορική ονομασία ή το σήμα του αιτούντος.
 3.2. Οι προβολείς πρέπει να διαθέτουν πάνω στο φακό και στο κυρίως σώμα του φακού, (3) αρκετό χώρο για το σήμα έγκρισης και τα επιπρόσθετα σύμβολα που αναφέρονται στην παράγραφο 4, ενώ τα εν λόγω κενά πρέπει να επιδεικνύονται στα σχέδια που προαναφέρονται στην 2.2.1.
 3.3. Οι προβολείς που έχουν σχεδιαστεί έτσι ώστε να ικανοποιούνται οι απαιτήσεις της κυκλοφορίας στον αριστερό (δεξιοτίμονα οχήματα) και στο δεξιό κλάδο της οδού (αριστεροτίμονα οχήματα) φέρουν σημάνσεις που δηλώνουν τις δυο ρυθμίσεις της οπτικής μονάδας πάνω στο όχημα ή της φωτεινής πηγής εκκένωσης αερίου πάνω στον ανακλαστήρα, ενώ οι εν λόγω σημάνσεις αποτελούνται από τα γράμματα «R/D» για τη θέση που αντιστοιχεί στη κυκλοφορία στον δεξιό κλάδο και «L/G» για την κυκλοφορία στον αριστερό κλάδο.
 3.4. Όλες οι δέσμες μπορούν να φέρουν επί της εκπέμπουσας επιφάνειας του φωτός ένα κέντρο αναφοράς όπως επιδεικνύεται στο παράρτημα 6.
 3.5. Όσον αφορά τις γεννήτριες φωτός ενός κατανεμημένου συστήματος φωτισμού που χρησιμοποιεί μη αντικαταστάσιμη φωτεινή πηγή εκκένωσης αερίου που δεν έχει εγκριθεί βάσει του κανονισμού αριθ. 99, η γεννήτρια φωτός θα φέρει την εμπορική ονομασία ή το σήμα του κατασκευαστή της και τον αριθμό εξαρτήματος που αναφέρεται στην παράγραφο 2.2.2. ανωτέρω.
 3.6. Όσον αφορά τους φανούς με δομοστοιχείο(α) LED, ο φανός θα φέρει τη σήμανση της ονομαστικής τάσης και της ονομαστικής ισχύος, καθώς και τον ειδικό κωδικό ταυτοποίησης του δομοστοιχείου φωτεινής πηγής.
 3.7. Το(α) δομοστοιχείο(α) LED που υποβάλλεται(-ονται) μαζί με την έγκριση του φανού:
 3.7.1.
 θα φέρει(-ουν) την εμπορική ονομασία ή το σήμα του αιτούντος. Η σήμανση αυτή πρέπει να είναι ευανάγνωστη και ανεξίτηλη.
 3.7.2.
 θα φέρει(-ουν) τον ειδικό κωδικό ταυτοποίησης του δομοστοιχείου. Η σήμανση αυτή πρέπει να είναι ευανάγνωστη και ανεξίτηλη.
 Ο εν λόγω ειδικός κωδικός ταυτοποίησης πρέπει να αρχίζει με τα γράμματα «MD» για το «module» (δομοστοιχείο), να ακολουθείται από το σήμα έγκρισης χωρίς τον κύκλο που προβλέπεται στο σημείο 4.4.1 κατωτέρω και, σε περίπτωση που χρησιμοποιούνται πολλά ανόμοια δομοστοιχεία φωτεινής πηγής, να ακολουθούνται από πρόσθετα σύμβολα ή χαρακτήρες. Ο εν λόγω ειδικός κωδικός ταυτοποίησης πρέπει να εμφαίνεται στα σχέδια που αναφέρονται στο σημείο 2.2.1 ανωτέρω. Το σήμα έγκρισης δεν απαιτείται να είναι το ίδιο με εκείνο στο φανό στον οποίο χρησιμοποιείται το δομοστοιχείο, αλλά τα δύο σήματα πρέπει να είναι από τον ίδιο αιτούντα.
 3.8. Εάν ένας ηλεκτρονικός μηχανισμός ρύθμισης φωτεινής πηγής που δεν αποτελεί μέρος ενός δομοστοιχείου LED χρησιμοποιείται για τη λειτουργία ενός δομοστοιχείου LED, θα πρέπει να αναγράφει τον ειδικό κωδικό ταυτοποίησης, καθώς και την ονομαστική τάση και ισχύ εισόδου.
 4. ΕΓΚΡΙΣΗ
 4.1. Γενικά
 4.1.1. Εφόσον όλα τα


text:
δείγματα ενός τύπου προβολέα που έχει υποβληθεί προς έγκριση, σύμφωνα με την παράγραφο 2 ανωτέρω, πληρούν τις διατάξεις του εν λόγω κανονισμού, χορηγείται έγκριση.
 4.1.2. Οι προβολείς που συμμορφώνονται με τις διατάξεις του εν λόγω κανονισμού μπορούν να ομαδοποιηθούν, να συνδυαστούν ή αμοιβαία να ενσωματωθούν με άλλη(-ες) διάταξη(-εις) φωτισμού ή φωτεινής σηματοδότησης, εφόσον δεν επηρεάζονται οι αντίστοιχες λειτουργίες φωτισμού.
 4.1.3. Όπου οι ομαδοποιημένοι, συνδυασμένοι ή αμοιβαία ενσωματωμένοι φανοί πληρούν τις διατάξεις περισσότερων του ενός κανονισμών επιτρέπεται η σήμανση με ένα και μοναδικό διεθνές σήμα έγκρισης, υπό την προϋπόθεση ότι κάθε ομαδοποιημένος, συνδυασμένος ή αμοιβαία ενσωματωμένος φανός πληροί τις σχετικές διατάξεις.
 4.1.4. Ένας αριθμός έγκρισης αποδίδεται σε κάθε εγκεκριμένο τύπο. Τα πρώτα δύο ψηφία (προς το παρόν 00) υποδηλώνουν τη σειρά τροποποιήσεων που περιλαμβάνουν τις πιο πρόσφατες τεχνικές τροποποιήσεις του κανονισμού κατά τη χρονική στιγμή χορήγησης της έγκρισης. Ένα συμβαλλόμενο μέρος δεν επιτρέπεται να χορηγεί τον ίδιο αριθμό σε άλλο τύπο προβολέα που καλύπτεται από τον εν λόγω κανονισμό. Ωστόσο, ένα ζεύγος προβολέων θεωρείται ότι αποτελεί έναν τύπο.
 4.1.5. Η ειδοποίηση για την έγκριση ή την επέκταση, ή η απόρριψη ή η ανάκληση της έγκρισης, ή η οριστική διακοπή παραγωγής τύπου προβολέα σύμφωνα με τον παρόντα κανονισμό κοινοποιείται στα συμβαλλόμενα μέρη της συμφωνίας του 1958 τα οποία εφαρμόζουν τον παρόντα κανονισμό, με τη χρήση εντύπου σύμφωνα με το υπόδειγμα στο παράρτημα 1 του παρόντος κανονισμού.
 4.1.6. Εκτός από το σήμα που προδιαγράφεται στην παράγραφο 3.1., τοποθετείται σήμα έγκρισης, όπως περιγράφεται στις παραγράφους 4.2. και 4.3. κατωτέρω, στους χώρους που αναφέρονται στην ανωτέρω παράγραφο 3.2., σε κάθε προβολέα που συμμορφώνεται με εγκεκριμένο τύπο στο πλαίσιο του εν λόγω κανονισμού.
 4.2. Σύνθεση του σήματος έγκρισης
 Το σήμα έγκρισης αποτελείται από:
 4.2.1.
 ένα διεθνές σήμα έγκρισης που περιλαμβάνει:
 4.2.1.1.
 έναν κύκλο που περικλείει το γράμμα «E» ακολουθούμενο από τον διακριτικό αριθμό της χώρας που χορήγησε την έγκριση, (4)
 4.2.1.2.
 τον αριθμό έγκρισης που ορίζεται στην παράγραφο 4.1.4. ανωτέρω,
 4.2.2.
 τα ακόλουθα επιπλέον σύμβολα ή σύμβολο:
 4.2.2.1.
 για προβολείς που πληρούν μόνο τους όρους της κυκλοφορίας στον αριστερό κλάδο, ένα οριζόντιο βέλος με την αιχμή προς τα δεξιά ενός παρατηρητή που αντικρίζει τον προβολέα, δηλαδή προς την πλευρά της οδού στην οποία κινείται το ρεύμα της κυκλοφορίας,
 4.2.2.2.
 για προβολείς που έχουν σχεδιαστεί προκειμένου να πληρούν τους όρους και των δύο συστημάτων κυκλοφορίας έπειτα από κατάλληλη ρύθμιση της οπτικής μονάδας ή της φωτεινής πηγής ένα οριζόντιο βέλος με δύο αιχμές, η μια προς τα αριστερά και η άλλη προς τα δεξιά,
 4.2.2.3.
 για προβολείς που πληρούν τις απαιτήσεις του παρόντος κανονισμού όσον αφορά μόνο τη δέσμη διασταύρωσης, το γράμμα «DC»,
 4.2.2.4.
 για προβολείς που πληρούν τους όρους του παρόντος κανονισμού όσον αφορά μόνο τη δέσμη πορείας, το γράμμα «DR»,
 4.2.2.5.
 για προβολείς που πληρούν τους όρους του παρόντος κανονισμού όσον αφορά τις δέσμες διασταύρωσης και πορείας, τα γράμματα «DCR»,
 4.2.2.6.
 για προβολείς με φακό από πλαστικό υλικό, τα γράμματα «PL», τοποθετημένα πλησίον των συμβόλων που προδιαγράφονται στις ανωτέρω παραγράφους 4.2.2.3 έως 4.2.2.5,
 4.2.2.7.
 για προβολείς που πληρούν τους όρους του παρόντος κανονισμού όσον αφορά τη


text:
δέσμη πορείας, ένδειξη της μέγιστης φωτεινής έντασης εκφρασμένη μέσω μιας στάθμης αναφοράς, όπως ορίζεται στην παράγραφο 6.3.2.2 κατωτέρω, πλησίον του κύκλου που περικλείει το γράμμα «E»,
 Στην περίπτωση αμοιβαία ενσωματωμένων προβολέων, ένδειξη της μέγιστης φωτεινής έντασης της δέσμης πορείας συνολικά, εκφράζεται όπως ανωτέρω.
 4.2.2.8.
 Στα κατανεμημένα συστήματα φωτισμού, τα γράμματα «DLS» θα αντικαθιστούν το γράμμα «D» που προβλέπεται στις παραγράφους 4.2.2.3, 4.2.2.4 και 4.2.2.5 κατ’ εφαρμογή των ίδιων κριτηρίων.
 4.2.3.
 Σε κάθε περίπτωση, ο σχετικός τρόπος λειτουργίας που χρησιμοποιείται κατά τη διάρκεια της διαδικασίας δοκιμής σύμφωνα με την παράγραφο 1.1.1.1 του παραρτήματος 4 και η (οι) επιτρεπόμενη(-ες) τάση(-εις) σύμφωνα με την παράγραφο 1.1.1.2 του παραρτήματος 4 πρέπει να καθορίζονται στο πιστοποιητικό έγκρισης και στα έντυπα κοινοποίησης που αποστέλλονται στις χώρες που αποτελούν συμβαλλόμενα μέρη της συμφωνίας και οι οποίες εφαρμόζουν τον παρόντα κανονισμό.
 Ανάλογα με την περίπτωση η διάταξη φέρει σήματα ως ακολούθως:
 4.2.3.1.
 Για προβολείς που πληρούν τους όρους του παρόντος κανονισμού οι οποίοι έχουν σχεδιαστεί έτσι ώστε η δέσμη διασταύρωσης να μην ανάβει ταυτόχρονα με οποιαδήποτε άλλη διάταξη φωτισμού με την οποία μπορεί να είναι αμοιβαία ενσωματωμένη, μια λοξή κάθετος (/) πρέπει να τοποθετείται πίσω από το σύμβολο του φανού διασταύρωσης στο σήμα έγκρισης.
 4.2.3.2.
 Η απαίτηση της παραγράφου 4.2.3.1. ανωτέρω δεν ισχύει για προβολείς που πληρούν τους όρους του παρόντος κανονισμού οι οποίοι έχουν σχεδιαστεί έτσι ώστε η δέσμη διασταύρωσης και η δέσμη πορείας να παρέχονται από την ίδια φωτεινή πηγή εκκένωσης αερίου.
 4.2.4.
 Τόσο τα δύο ψηφία του αριθμού έγκρισης (προς το παρόν 00) τα οποία δηλώνουν τη σειρά τροποποιήσεων οι οποίες ενσωματώνουν τις πιο πρόσφατες τεχνικές τροποποιήσεις του κανονισμού κατά τη στιγμή έκδοσης της έγκρισης, όσο και το απαιτούμενο βέλος, αν αυτό είναι αναγκαίο, μπορεί να τοποθετηθούν πλησίον των προαναφερθέντων επιπρόσθετων συμβόλων.
 4.2.5.
 Τα σήματα και τα σύμβολα που αναφέρονται στις παραγράφους 4.2.1. έως 4.2.3. ανωτέρω πρέπει να είναι ευανάγνωστα και ανεξίτηλα. Μπορούν να τοποθετούνται επί του εσωτερικού ή του εξωτερικού τμήματος (διαφανούς ή όχι) του προβολέα, το οποίο δεν μπορεί να διαχωρίζεται από το διαφανές τμήμα του προβολέα που εκπέμπει το φως. Σε περίπτωση κατανεμημένου συστήματος φωτισμού με εξωτερικό φακό ενσωματωμένο στο φωτεινό οδηγό, ο όρος αυτός θεωρείται ότι πληρείται εφόσον το σήμα έγκρισης είναι τοποθετημένο τουλάχιστον πάνω στη γεννήτρια φωτός και πάνω στον φωτεινό οδηγό ή στην προστατευτική επένδυσή του. Σε κάθε περίπτωση το σήμα πρέπει να είναι ορατό όταν προσαρμόζεται ο προβολέας ή το σύστημα στο όχημα ή όταν ανοίγει ένα κινητό μέρος όπως το κάλυμμα του χώρου αποσκευών.
 4.3. Διαμόρφωση του σήματος έγκρισης
 4.3.1. Ανεξάρτητοι φανοί
 Στο παράρτημα 2, εικόνες 1 έως 9 του παρόντος κανονισμού, παραθέτονται παραδείγματα διαμόρφωσης του σήματος έγκρισης με τα προαναφερθέντα επιπλέον σύμβολα.
 4.3.2. Ομαδοποιημένοι, συνδυασμένοι ή αμοιβαία ενσωματωμένοι φανοί
 4.3.2.1.
 Όταν οι ομαδοποιημένοι, συνδυασμένοι ή αμοιβαία ενσωματωμένοι φανοί συμμορφώνονται με τους όρους διαφόρων κανονισμών, μπορεί να τοποθετηθεί ένα ενιαίο σήμα έγκρισης, αποτελούμενο από έναν κύκλο που περικλείει το γράμμα «E» και ακολουθούμενο τόσο από το διακριτικό αριθμό της χώρας που χορήγησε την έγκριση, όσο και από τον αριθμό της έγκρισης. Το εν λόγω σήμα έγκρισης μπορεί


text:
να τοποθετηθεί σε οποιοδήποτε σημείο των ομαδοποιημένων, συνδυασμένων ή αμοιβαία ενσωματωμένων φανών, εφόσον:
 4.3.2.1.1.
 είναι ορατό σύμφωνα με την παράγραφο 4.2.5,
 4.3.2.1.2.
 δεν είναι δυνατόν να αφαιρεθεί οποιοδήποτε στοιχείο των ομαδοποιημένων, συνδυασμένων ή αμοιβαία ενσωματωμένων φανών που εκπέμπει φως, χωρίς την ταυτόχρονη αφαίρεση του σήματος έγκρισης.
 4.3.2.2.
 Το αντίστοιχο σύμβολο αναγνώρισης κάθε φανού σύμφωνα με τον κανονισμό βάσει του οποίου έχει χορηγηθεί η έγκριση, μαζί με την αντίστοιχη σειρά τροποποιήσεων που περιλαμβάνουν τις τελευταίες μεγαλύτερες τεχνικές τροποποιήσεις του κανονισμού κατά τη χρονική στιγμή χορήγησης της έγκρισης και, εφόσον είναι απαραίτητο, το απαιτούμενο βέλος πρέπει να τοποθετούνται:
 4.3.2.2.1.
 είτε στην κατάλληλη επιφάνεια εκπομπής φωτός,
 4.3.2.2.2.
 ή συνολικά, κατά τρόπο ώστε καθένας από τους ομαδοποιημένους, συνδυασμένους ή αμοιβαία ενσωματωμένους φανούς να αναγνωρίζεται σαφώς (βλέπε τέσσερα πιθανά παραδείγματα στο παράρτημα 2 εικόνα 10).
 4.3.2.3.
 Το μέγεθος των στοιχείων που συνιστούν ένα μεμονωμένο σήμα έγκρισης πρέπει να μην είναι μικρότερο από το ελάχιστο μέγεθος που απαιτείται για τα επιμέρους σήματα σύμφωνα με τον κανονισμό βάσει του οποίου χορηγήθηκε η έγκριση.
 4.3.2.4.
 Ένας αριθμός έγκρισης αποδίδεται σε κάθε εγκεκριμένο τύπο. Το ίδιο συμβαλλόμενο μέλος δεν επιτρέπεται να χορηγεί τον ίδιο αριθμό σε διαφορετικό τύπο ομαδοποιημένων, συνδυασμένων ή αμοιβαία ενσωματωμένων φανών που καλύπτονται από τον παρόντα κανονισμό.
 4.3.2.5.
 Στο παράρτημα 2, εικόνα 10 του εν λόγω κανονισμού παραθέτονται παραδείγματα σημάτων έγκρισης για ομαδοποιημένους, συνδυασμένους ή αμοιβαία ενσωματωμένους φανούς με όλα προαναφερθέντα επιπρόσθετα σύμβολα.
 4.3.3. Για φανούς αμοιβαία ενσωματωμένους ή ομαδοποιημένους με άλλους φανούς, των οποίων οι φακοί μπορούν να χρησιμοποιηθούν για διαφορετικούς τύπους προβολέων ισχύουν
 οι διατάξεις που ορίζονται στην παράγραφο 4.3.2. ανωτέρω.
 4.3.3.1.
 Επιπλέον, στις περιπτώσεις που χρησιμοποιείται ο ίδιος φακός, αυτός επιτρέπεται να φέρει διαφορετικά σήματα έγκρισης ανάλογα με τους αντίστοιχους τύπους προβολέων ή μονάδων φανών, εφόσον το κύριο σώμα ή το κατανεμημένο σύστημα φωτισμού του προβολέα, ακόμη και αν δεν είναι δυνατόν να αποχωριστεί από τον φακό, περιλαμβάνει επίσης το χώρο που προβλέπεται στην ανωτέρω παράγραφο 3.2. και φέρει τα σήματα έγκρισης για τις λειτουργίες που επιτελεί.
 4.3.3.2.
 Στο παράρτημα 2, σχήμα 11, του παρόντος κανονισμού παραθέτονται παραδείγματα διαμόρφωσης του σήματος έγκρισης σχετικά με την προαναφερθείσα περίπτωση.
 4.3.4. Κατανεμημένα συστήματα φωτισμού
 Για τα κατανεμημένα συστήματα φωτισμού, θα τηρούνται οι ισχύουσες διατάξεις των παραγράφων 4.3.1. έως 4.3.3.2., καθώς και οι απαιτήσεις της παραγράφου 3.4.
 B. ΤΕΧΝΙΚΕΣ ΠΡΟΔΙΑΓΡΑΦΕΣ ΠΡΟΒΟΛΕΩΝ (5)
 5. ΓΕΝΙΚΕΣ ΠΡΟΔΙΑΓΡΑΦΕΣ
 5.1. Κάθε δείγμα πρέπει να συμμορφώνεται με τις προδιαγραφές που περιγράφονται στις κατωτέρω παραγράφους 6. έως 8.
 5.2. Οι προβολείς πρέπει να είναι έτσι κατασκευασμένοι ώστε να διατηρούν τα προδιαγεγραμμένα φωτομετρικά χαρακτηριστικά τους και να παραμένουν σε καλή κατάσταση λειτουργίας, υπό κανονική χρήση, παρά τους κραδασμούς στους οποίους είναι πιθανόν να υποβάλλονται.
 5.2.1. Οι προβολείς πρέπει να είναι εξοπλισμένοι με μια διάταξη που να καθιστά δυνατή τη ρύθμισή τους πάνω στο όχημα ώστε να συμμορφώνονται προς τους ισχύοντες κανόνες. Οι εν λόγω διατάξεις δεν είναι αναγκαίο να τοποθετούνται σε προβολείς των οποίων ο ανακλαστήρας και ο φακός διάχυσης δεν μπορούν να διαχωριστούν, εφόσον η χρησιμοποίηση τέτοιων προβολέων περιορίζεται σε οχήματα στα οποία η θέση των προβολέων μπορεί να ρυθμίζεται με άλλους τρόπους.


text:
Σε περίπτωση όπου ένας προβολέας που παρέχει κύρια δέσμη διασταύρωσης και ένας προβολέας που παρέχει δέσμη πορείας, αμφότεροι εξοπλισμένοι με δικές τους φωτεινές πηγές, είναι συναρμολογημένοι προκειμένου να αποτελούν μια σύνθετη μονάδα, η διάταξη ρύθμισης πρέπει να δίνει τη δυνατότητα σε κάθε οπτικό σύστημα χωριστά να ρυθμίζεται δεόντως. Η ίδια διάταξη ισχύει επίσης για προβολείς που παρέχουν δέσμη πρόσθιου φανού ομίχλης και δέσμη πορείας και για προβολείς που παρέχουν κύρια δέσμη διασταύρωσης και δέσμη πρόσθιου φανού ομίχλης, καθώς και για προβολείς που παρέχουν και τις τρεις εν λόγω δέσμες.
 5.2.2. Ωστόσο οι εν λόγω διατάξεις δεν ισχύουν για συγκροτήματα προβολέων των οποίων οι ανακλαστήρες είναι αδιαχώριστοι. Για αυτόν τον τύπο συγκροτήματος ισχύουν οι όροι της παραγράφου 6.3 του παρόντος κανονισμού.
 5.3. Οι προβολείς που έχουν σχεδιαστεί να ικανοποιούν τις απαιτήσεις και των δύο συστημάτων κυκλοφορίας, τόσο στον δεξιό όσο και στον αριστερό κλάδο της οδού, μπορούν να προσαρμόζονται για την κυκλοφορία σε συγκεκριμένο κλάδου της οδού είτε με μια κατάλληλη αρχική ρύθμιση της θέσης τους κατά την τοποθέτησή τους στο όχημα ή με επιλεκτική ρύθμιση της θέσης από τον χρήστη. Μια τέτοια αρχική ή επιλεκτική ρύθμιση της θέσης μπορεί να συνίσταται, για παράδειγμα, στη στερέωση της οπτικής μονάδας υπό συγκεκριμένη γωνία πάνω στο όχημα ή στη στερέωση της φωτεινής πηγής σε συγκεκριμένη γωνία ως προς την οπτική μονάδα. Σε κάθε περίπτωση πρέπει να είναι δυνατές μόνο δύο διαφορετικές και σαφώς διακριτές θέσεις, μία για τη δεξιά κυκλοφορία και μία για την αριστερή, ενώ ο σχεδιασμός πρέπει να αποκλείει την ακούσια μεταβολή από τη μια θέση στην άλλη ή σε μια ενδιάμεση. Όπου η φωτεινή πηγή έχει τη δυνατότητα να ρυθμιστεί σε δύο διαφορετικές θέσεις, τα στοιχεία στερέωσης της φωτεινής πηγής στον ανακλαστήρα πρέπει να είναι έτσι σχεδιασμένα και κατασκευασμένα ώστε σε κάθε μια από τις δυο θέσεις η φωτεινή πηγή να διατηρείται σταθερή με την ίδια ακρίβεια που απαιτείται και για προβολείς που έχουν σχεδιαστεί για κυκλοφορία σε ένα μόνο κλάδο της οδού. Η συμμόρφωση προς τις εν λόγω παραγράφους πιστοποιείται με οπτικό έλεγχο και όπου είναι απαραίτητο με δοκιμαστική τοποθέτηση.
 5.4. Διαμόρφωση φωτισμού για διαφορετικές συνθήκες κυκλοφορίας
 5.4.1. Σε περίπτωση προβολέων που έχουν σχεδιαστεί για να πληρούν τους όρους κυκλοφορίας σε ένα μόνο κλάδο της οδού (δεξιό ή αριστερό), θα λαμβάνονται τα δέοντα μέτρα για την αποφυγή όχλησης των χρηστών του οδικού δικτύου σε χώρα όπου το ρεύμα κυκλοφορίας κινείται στον αντίθετο κλάδο της οδού (6). Τα μέτρα αυτά μπορεί να συνίστανται στα εξής:
 α)
 απόκρυψη ενός μέρους της εξωτερικής επιφάνειας του φακού του προβολέα·
 β)
 καθοδική κίνηση της δέσμης. Επιτρέπεται η οριζόντια κίνηση·
 γ)
 κάθε άλλο μέτρο για την εξάλειψη ή τη μείωση του ασύμμετρου μέρους της δέσμης.
 5.4.2. Μετά την εφαρμογή αυτού(ών) του(ων) μέτρου(-ων), θα πρέπει να πληρούνται οι ακόλουθοι όροι όσον αφορά τον φωτισμό χωρίς τροποποίηση της ρύθμισης σε σχέση με την αρχική κατεύθυνση κυκλοφορίας.
 5.4.2.1.
 Δέσμη διασταύρωσης που έχει σχεδιαστεί για δεξιά κυκλοφορία και έχει προσαρμοστεί για αριστερή κυκλοφορία:
 στα 0,86D-1,72L
 τουλάχιστον 5 lux
 στα 0,57U-3,43R
 όχι περισσότερο από 1,4 lux
 5.4.2.2.
 Δέσμη διασταύρωσης που


text:
έχει σχεδιαστεί για αριστερή κυκλοφορία και έχει προσαρμοστεί για δεξιά κυκλοφορία:
 στα 0,86D-1,72R
 τουλάχιστον 5 lux
 στα 0,57U-3,43L
 όχι περισσότερο από 1,4 lux
 5.5. Για προβολείς που έχουν σχεδιαστεί να παρέχουν εναλλακτικά δέσμη διασταύρωσης και πορείας ή δέσμη διασταύρωσης ή/και δέσμη πορείας που έχει σχεδιαστεί για φωτισμό στροφής, οποιαδήποτε μηχανική, ηλεκτρομηχανική ή άλλη διάταξη που ενσωματώνεται στον προβολέα για τον σκοπό αυτόν (7) πρέπει να είναι κατασκευασμένη έτσι ώστε:
 5.5.1.
 η διάταξη να είναι αρκετά ανθεκτική ώστε να αντέχει σε 50 000 λειτουργίες υπό κανονικές συνθήκες χρήσης. Για να ελέγξει τη συμμόρφωση με την απαίτηση αυτή, η τεχνική υπηρεσία που είναι αρμόδια για τις δοκιμές έγκρισης πρέπει:
 α)
 να ζητήσει από τον αιτούντα να παράσχει τον εξοπλισμό που απαιτείται για την εκτέλεση της δοκιμής,
 β)
 να αποφύγει τη δοκιμή, εάν ο προβολέας που προσκομίζει ο αιτών συνοδεύεται από έκθεση δοκιμής, η οποία έχει εκδοθεί από τεχνική υπηρεσία αρμόδια για τις δοκιμές έγκρισης προβολέων της ιδίας κατασκευής (συναρμολόγησης), η οποία επιβεβαιώνει τη συμμόρφωση με την απαίτηση αυτή.
 5.5.2.
 στην περίπτωση βλάβης ο φωτισμός πάνω από την γραμμή H-H δεν πρέπει να υπερβαίνει τις τιμές μιας δέσμης διασταύρωσης σύμφωνα με την παράγραφο 6.2.6· επιπλέον, σε προβολείς που σχεδιάζονται για να παράσχουν μια δέσμη διασταύρωσης ή/και πορείας για να καταστεί φωτισμός στροφής, πρέπει να ικανοποιείται ελάχιστος φωτισμός τουλάχιστον 5 lux σε σημείο δοκιμής 25 V (γραμμή VV, D 75 cm).
 Κατά τη διενέργεια των δοκιμών προκειμένου να διαπιστωθεί η συμμόρφωση με τις απαιτήσεις αυτές, η τεχνική υπηρεσία που είναι αρμόδια για τις δοκιμές έγκρισης πρέπει να ανατρέξει στις οδηγίες που παρέχονται από τον αιτούντα.
 5.5.3.
 είτε η κύρια δέσμη διασταύρωσης είτε η δέσμη πορείας πρέπει πάντοτε να επιτυγχάνονται χωρίς να υπάρχει δυνατότητα του μηχανισμού να σταματήσει μεταξύ των δύο θέσεων,
 5.5.4.
 ο χρήστης δεν μπορεί να μεταβάλει με κοινά εργαλεία το σχήμα ή τη θέση των κινητών μερών.
 5.6. Συμπληρωματικές δοκιμές πραγματοποιούνται σύμφωνα με τους όρους του παραρτήματος 4, προκειμένου να διασφαλιστεί ότι κατά τη διάρκεια της λειτουργίας δεν συντελούνται υπερβολικές μεταβολές της φωτομετρικής απόδοσης.
 5.7. Τα συστατικά στοιχεία που μεταδίδουν το φως και είναι κατασκευασμένα από πλαστικό πρέπει να δοκιμάζονται σύμφωνα με τους όρους του παραρτήματος 5.
 5.8. Δυνατότητα αντικατάστασης φωτεινών πηγών
 5.8.1. Η(Οι) φωτεινή(-ές) πηγή(-ές) εκκένωσης αερίου που χρησιμοποιείται(-ούνται) σε προβολείς εκκένωσης αερίου ή σε κατανεμημένα συστήματα φωτισμού πρέπει να αντικαθίστανται και να εγκρίνονται σύμφωνα με τον κανονισμό αριθ. 99 και τις σειρές τροποποιήσεών του που ισχύουν κατά το χρόνο υποβολής της αίτησης για την έγκριση τύπου. Ωστόσο, η (οι) φωτεινή(-ες) πηγή(-ές) εκκένωσης αερίου που δεν έχει(-ουν) εγκριθεί σύμφωνα με τον κανονισμό αριθ. 99 μπορούν να χρησιμοποιούνται μόνο στην περίπτωση που αποτελούν μη αντικαταστάσιμο τμήμα μιας γεννήτριας φωτός. Ωστόσο, στην περίπτωση κατανεμημένων συστημάτων φωτισμού, η γεννήτρια φωτός μπορεί να αντικαθίσταται χωρίς τη χρήση ειδικών εργαλείων και στην περίπτωση όπου η φωτεινή πηγή που χρησιμοποιείται σε αυτή δεν είναι εγκεκριμένη.
 5.8.2. Σε περίπτωση που χρησιμοποιούνται μία ή περισσότερες (επιπλέον) φωτεινές πηγές πυράκτωσης στον προβολέα εκκένωσης αερίου, αυτές οι φωτεινές πηγές πυράκτωσης πρέπει να εγκρίνονται σύμφωνα με τον κανονισμό αριθ. 37 και τις


text:
σειρές τροποποιήσεών του που ισχύουν κατά το χρόνο της αίτησης για την έγκριση τύπου, εφόσον δεν παρέχεται κανένας περιορισμός ως προς τη χρήση στον κανονισμό αριθ. 37 και στις σειρές τροποποιήσεών του που ισχύουν κατά το χρόνο της αίτησης για έγκριση τύπου.
 5.8.3. Ο σχεδιασμός της διάταξης πρέπει να είναι τέτοιος ώστε ο λαμπτήρας πυράκτωσης να μην μπορεί να τοποθετείται σε άλλη θέση εκτός από τη σωστή.
 5.8.4. Στην περίπτωση αντικαταστάσιμων φωτεινών πηγών εκκένωσης αερίου και στην περίπτωση πρόσθετων φωτεινών πηγών πυράκτωσης, ο κάτοχος του φανού πρέπει να συμμορφώνεται προς τα σχετικά με τις διαστάσεις χαρακτηριστικά που αναφέρονται στο δελτίο χαρακτηριστικών της έκδοσης IEC 60061 όσον αφορά την κατηγορία της χρησιμοποιούμενης φωτεινής πηγής. Η εν λόγω φωτεινή πηγή πρέπει να τοποθετείται με ευκολία στον προβολέα.
 5.9. Οι μη αντικαταστάσιμες φωτεινές πηγές εκκενώσεως αερίου που δεν έχουν εγκριθεί στο πλαίσιο του κανονισμού αριθ. 99 και χρησιμοποιούνται σε κατανεμημένα συστήματα φωτισμού πρέπει επιπλέον να πληρούν τις ακόλουθες απαιτήσεις (αντίστοιχες με αυτές που ορίζονται στον κανονισμό αριθ. 99 για την έγκριση φωτεινών πηγών εκκένωσης αερίου):
 5.9.1.
 εκκίνηση, προλειτουργία και αυτόματη επανεκκίνηση, όπως προβλέπεται στην παράγραφο 3.6. του κανονισμού αριθ. 99,
 5.9.2.
 χρώμα, όπως προβλέπεται στην παράγραφο 3.9. του κανονισμού αριθ. 99. Το χρώμα πρέπει να είναι λευκό·
 5.9.3.
 υπεριώδη ακτινοβολία, όπως προβλέπεται στην παράγραφο 3.10. του κανονισμού αριθ. 99, στην περίπτωση που αναφέρεται στην αίτηση έγκρισης (ανωτέρω παράγραφος 2.2.2.).
 5.10. Ο προβολέας και το σύστημα πηνίου δεν πρέπει να προκαλούν ανωμαλίες στην εκπομπή ή στην τροφοδοσία, οι οποίες με τη σειρά τους προκαλούν δυσλειτουργίες σε άλλα ηλεκτρονικά ή ηλεκτρικά συστήματα του οχήματος. (8)
 5.11. Εάν χρειαστεί κατά τη διαδικασία δοκιμής, ο οίκος δοκιμών μπορεί να ζητήσει από τον κατασκευαστή επιπλέον δείγματα, τράπεζες (βάσεις) δοκιμών ή ειδικές παροχές ηλεκτρικού ρεύματος.
 5.12. Η διαδικασία δοκιμής διεξάγεται σύμφωνα με τις προδιαγραφές συναρμολόγησης του κατασκευαστή.
 5.13. Ο προβολέας (εάν διαθέτει δομοστοιχεία LED) και το(-α) δομοστοιχείο(-α) LED θα συμμορφώνονται με τις σχετικές απαιτήσεις που καθορίζονται στο παράρτημα 11 του παρόντος κανονισμού. Η συμμόρφωση με τις απαιτήσεις θα ελέγχεται.
 6. ΦΩΤΙΣΜΟΣ
 6.1. Γενικές διατάξεις
 6.1.1. Οι προβολείς ή τα κατανεμημένα συστήματα φωτισμού πρέπει να είναι κατασκευασμένα έτσι ώστε με την κατάλληλη φωτεινή πηγή εκκένωσης αερίου να παρέχουν ικανό φωτισμό χωρίς να τυφλώνουν εφόσον εκπέμπουν δέσμη διασταύρωσης και καλό φωτισμό εφόσον εκπέμπουν δέσμη πορείας.
 6.1.2. Ο φωτισμός που παράγεται από τον προβολέα καθορίζεται μέσω επίπεδης κατακόρυφης οθόνης που τοποθετείται σε απόσταση 25 m έμπροσθεν του προβολέως και σε ορθή γωνία ως προς τους άξονές του όπως καταδεικνύεται στο παράρτημα 3 του παρόντος κανονισμού. Το εύρος της οθόνης ρύθμισης πρέπει να επαρκεί για να είναι δυνατός ο έλεγχος του «μεταιχμίου φωτεινής-σκοτεινής περιοχής» μέχρι τουλάχιστον 5° εκατέρωθεν της γραμμής V-V.
 6.1.3. νας προβολέας ή ένα κατανεμημένο σύστημα φωτισμού θα κρίνεται ικανοποιητικό, εφόσον πληρούνται οι φωτομετρικοί όροι που τίθενται στην παρούσα παράγραφο 6 με τη χρησιμοποίηση μιας φωτεινής πηγής η οποία έχει χρησιμοποιηθεί τουλάχιστον σε 15 κύκλους λειτουργίας, σύμφωνα με το παράρτημα 4, παράγραφο 4 του κανονισμού αριθ. 99.
 Εάν η φωτεινή πηγή εκκένωσης αερίου έχει λάβει έγκριση σύμφωνα με τον κανονισμό αριθ.


text:
99, θα πρέπει να είναι μια τυπική φωτεινή πηγή (πυράκτωσης) και η ροή της μπορεί να διαφέρει από την αντικειμενική φωτεινή ροή που καθορίζεται στον κανονισμό αριθ. 99. Σε αυτή την περίπτωση ο φωτισμός διορθώνεται αντιστοίχως.
 Η εν λόγω διόρθωση δεν αφορά κατανεμημένα συστήματα φωτισμού που διαθέτουν μη αντικαταστάσιμες φωτεινές πηγές εκκένωσης αερίου, ή προβολείς με πηνίο(-α) ολικά ή μερικά ενσωματωμένο(-α).
 Εάν η φωτεινή πηγή εκκένωσης αερίου δεν έχει λάβει έγκριση σύμφωνα με τον κανονισμό αριθ. 99, θα πρέπει να είναι μια μη αντικαταστάσιμη φωτεινή πηγή παραγωγής.
 6.1.4. Οι διαστάσεις που καθορίζουν τη θέση του βολταϊκού τόξου στο εσωτερικό της πρότυπης φωτεινής πηγής εκκένωσης αερίου αναγράφονται στο σχετικό δελτίο χαρακτηριστικών του κανονισμού αριθ. 99.
 6.1.5. H φωτομετρική συμμόρφωση πρέπει να ελέγχεται σύμφωνα με την παράγραφο 6.2.6. ή 6.3. του παρόντος κανονισμού. Αυτό ισχύει και για την ζώνη του μεταιχμίου φωτεινής σκοτεινής περιοχής μεταξύ 3 και 3 L (η μέθοδος μέτρησης για το χρώμα του μεταιχμίου φωτεινής σκοτεινής περιοχής βρίσκεται υπό εξέταση).
 6.1.6. Το χρώμα του φωτός από τις δέσμες που εκπέμπουν οι προβολείς που χρησιμοποιούν φωτεινές πηγές εκκένωσης αερίου πρέπει να είναι λευκό.
 6.1.7. Τέσσερα δευτερόλεπτα μετά την ενεργοποίηση προβολέα ο οποίος δεν έχει λειτουργήσει για 30 λεπτά ή περισσότερο:
 6.1.7.1.
 Πρέπει να φθάνουν τουλάχιστον 60 lux στο σημείο HV, για προβολέα που παράγει μόνο δέσμη πορείας.
 6.1.7.2.
 Πρέπει να φθάνουν τουλάχιστον 10 lux στο σημείο 50V για προβολείς που παράγουν μόνο δέσμη διασταύρωσης ή εναλλακτικά λειτουργίες δέσμης διασταύρωσης και δέσμης πορείας, όπως περιγράφεται στην παράγραφο 5.4. του παρόντος κανονισμού.
 6.1.7.3.
 Σε κάθε περίπτωση, η τροφοδοσία πρέπει να είναι ικανή προκειμένου να εξασφαλίσει την απαιτούμενη αύξηση του υψηλού παλμού του ρεύματος.
 6.2. Διατάξεις που αφορούν τη δέσμη διασταύρωσης
 6.2.1. Η φωτεινή κατανομή του προβολέα που εκπέμπει δέσμη διασταύρωσης θα έχει «μεταίχμιο φωτεινής-σκοτεινής περιοχής» (βλέπε κατωτέρω εικόνα 1), το οποίο επιτρέπει τη σωστή προσαρμογή του προβολέα για τις φωτομετρικές μετρήσεις και τη χρήση του οχήματος.
 Το «μεταίχμιο φωτεινής-σκοτεινής περιοχής» θα παρέχει:
 α)
 Για δέσμες δεξιάς κυκλοφορίας:
 i)
 ένα ευθύ «οριζόντιο τμήμα» προς τα αριστερά·
 ii)
 ένα υπερυψωμένο τμήμα «αγκώνα – ώμου» προς τα δεξιά.
 β)
 Για δέσμες αριστερής κυκλοφορίας:
 i)
 ένα ευθύ «οριζόντιο τμήμα» προς τα δεξιά·
 ii)
 ένα υπερυψωμένο τμήμα «αγκώνα – ώμου» προς τα αριστερά.
 Σε κάθε περίπτωση, το τμήμα «αγκώνα – ώμου» θα έχει μια οξεία ακμή.
 6.2.2. Ο προβολέας πρέπει να ρυθμιστεί οπτικά μέσω του «μεταίχμιου φωτεινής-σκοτεινής περιοχής» (βλέπε κατωτέρω εικόνα 1) ως εξής:
 6.2.2.1.
 για κάθετη ρύθμιση: το οριζόντιο τμήμα του «μεταίχμιου φωτεινής-σκοτεινής περιοχής» μετακινείται προς τα πάνω από την κάτω γραμμή Β και ρυθμίζεται στην ονομαστική θέση του ένα τοις εκατό (25 εκ.) κάτω από τη γραμμή H-H
 Εικόνα 1
 6.2.2.2.
 για οριζόντια ρύθμιση: το τμήμα «αγκώνα-ώμου» του «μεταίχμιου φωτεινής-σκοτεινής περιοχής» θα μετακινηθεί:
 α)
 για δεξιά κυκλοφορία από δεξιά προς τα αριστερά και πρέπει να είναι τοποθετημένο σε οριζόντια θέση αφού μετακινηθεί, έτσι ώστε:
 β)
 πάνω από τη γραμμή 0,2 D, ο «ώμος» δεν πρέπει να υπερβαίνει τη γραμμή Α προς τα αριστερά και
 γ)
 στη γραμμή 0,2 D ή κατωτέρω, ο «ώμος» θα πρέπει


text:
να διασχίζει τη γραμμή Α και
 δ)
 η γωνία του «αγκώνα» θα πρέπει να βρίσκεται κατά βάση στη γραμμή V-V,
 ή
 για αριστερή κυκλοφορία από αριστερά προς τα δεξιά και πρέπει να είναι τοποθετημένο σε οριζόντια θέση αφού μετακινηθεί, έτσι ώστε:
 α)
 πάνω από τη γραμμή 0,2 D, ο «ώμος» δεν πρέπει να υπερβαίνει τη γραμμή Α προς τα δεξιά και
 β)
 στη γραμμή 0,2 D ή κατωτέρω, ο «ώμος» θα πρέπει να διασχίζει τη γραμμή Α και
 γ)
 η γωνία του «αγκώνα» θα πρέπει να βρίσκεται κατά βάση στη γραμμή V-V.
 6.2.2.3.
 Όταν ένας προβολέας που έχει ρυθμιστεί δεν πληροί τις απαιτήσεις που αναφέρονται στις παραγράφους 6.2.5., 6.2.6. και 6.3., μπορεί να μεταβληθεί η ευθυγράμμισή του, εφόσον δεν μετακινείται ο άξονας της δέσμης.
 Οριζόντια, από τη γραμμή Α κατά περισσότερο από:
 α)
 0,5° προς τα αριστερά ή 0,75° προς τα δεξιά, για δεξιά κυκλοφορία ή
 β)
 0,5° προς τα δεξιά ή 0,75° προς τα αριστερά, για αριστερή κυκλοφορία και
 όχι περισσότερο από 0,25° προς τα πάνω ή προς τα κάτω από τη γραμμή Β.
 6.2.2.4.
 Εάν, ωστόσο, δεν μπορεί να γίνει κατ’ επανάληψη κάθετη ρύθμιση στην επιθυμητή θέση εντός των ορίων ανοχής που περιγράφονται στην ανωτέρω παράγραφο 6.2.2.3.η μέθοδος με όργανα του παραρτήματος 10, παράγραφοι 2. και 3. θα εφαρμόζεται για τον έλεγχο της συμμόρφωσης με την ελάχιστη απαιτούμενη ποιότητα του «μεταίχμιου φωτεινής-σκοτεινής περιοχής» και την εκτέλεση της κάθετης και οριζόντιας ρύθμισης της δέσμης.
 6.2.3. Όταν ο προβολέας ρυθμιστεί, εφόσον ζητείται έγκριση μόνο για δέσμη διασταύρωσης, πρέπει να συμμορφώνεται μόνο με τις απαιτήσεις που αναφέρονται στις κατωτέρω παραγράφους 6.2.4 και 6.2.5. Εάν ο προβολέας πρόκειται να παρέχει και τις δυο δέσμες, διασταύρωσης και πορείας, τότε πρέπει να συμμορφώνεται με τις απαιτήσεις που παρατίθενται στις παραγράφους 6.2.4 έως 6.2.6. Οι τιμές που προκαθορίζονται για τον τομέα II στην παράγραφο 6.2.5 δεν αφορούν το παράρτημα 3, οθόνη 2.
 6.2.4. Για κάθε προβολέα δέσμης διασταύρωσης επιτρέπεται μόνο μια φωτεινή πηγή εκκένωσης αερίου. Επιτρέπονται το πολύ δύο πρόσθετες φωτεινές πηγές, ως εξής:
 6.2.4.1.
 Μια πρόσθετη φωτεινή πηγή σύμφωνα με τον κανονισμό αριθ. 37 ή ένα ή περισσότερα πρόσθετα δομοστοιχείο(-α) LED μπορούν να χρησιμοποιηθούν στο εσωτερικό του προβολέα δέσμης διασταύρωσης για την ενίσχυση του φωτισμού στροφής.
 6.2.4.2.
 Μια πρόσθετη φωτεινή πηγή σύμφωνα με τον κανονισμό αριθ. 37 ή/και ένα ή περισσότερα δομοστοιχείο LED στο εσωτερικό του προβολέα δέσμης διασταύρωσης μπορούν να χρησιμοποιηθούν για την παραγωγή υπέρυθρης ακτινοβολίας. Θα ενεργοποιούνται μόνο ταυτόχρονα με τη φωτεινή πηγή εκκένωσης αερίου. Σε περίπτωση που η φωτεινή πηγή εκκένωσης αερίου παρουσιάσει βλάβη, η πρόσθετη αυτή φωτεινή πηγή ή/και το(-α) δομοστοιχείο(-α) LED θα απενεργοποιούνται αυτόματα.
 Η τάση δοκιμής για τη μέτρηση με αυτή την πρόσθετη φωτεινή πηγή ή/και το(-α) δομοστοιχείο LED θα είναι η ίδια με αυτή που αναφέρεται στην παράγραφο 6.2.4.4.
 6.2.4.3.
 Σε περίπτωση βλάβης μιας πρόσθετης φωτεινής πηγής ή ενός δομοστοιχείου LED, ο προβολέας θα συνεχίσει να πληροί τις απαιτήσεις της δέσμης διασταύρωσης.
 6.2.4.4.
 Η επιτρεπόμενη τάση για τα τερματικά του(των) πηνίου(-ων) είναι:
 είτε:
 13,5 V ± 0,1
 για συστήματα 12 V
 ή:
 ορίζεται διαφορετικά
 (βλέπε παράρτημα 7)


text:
6.2.5. Περισσότερο από 10 λεπτά μετά την ανάφλεξη οι φωτισμοί που παράγονται στις οθόνες 1 και 2 (ή που αντανακλώνται γύρω από τη γραμμή VV για αριστερή κυκλοφορία) πρέπει να πληρούν τους κατωτέρω όρους:
 Σημείωση: πάνω στον πίνακα:
 Το γράμμα L σημαίνει ότι το σημείο ή ο τομέας βρίσκεται αριστερά της γραμμής VV.
 Το γράμμα R σημαίνει ότι το σημείο ή ο τομέας βρίσκεται δεξιά της γραμμής VV.
 Το γράμμα U σημαίνει ότι το σημείο ή ο τομέας βρίσκεται πάνω από τη γραμμή HH.
 Το γράμμα D σημαίνει ότι το σημείο ή ο τομέας βρίσκεται κάτω από τη γραμμή HH.
 Σημεία ή τομείς
 Χαρακτηρισμός
 Φωτεινότητες
 (lux)
 Οριζόντια
 διαστήματα (cm)
 Κατακόρυφα
 διαστήματα (cm)
 Πάνω στη (ή πάνω από τη) γραμμή H/H2 ή
 Πάνω στη (ή πάνω από τη) γραμμή H/H3/H4
 1 μέγ.
 1
 HV
 1 μέγ.
 0
 0
 2
 B 50 L
 0,5 μέγ.
 L 150
 U 25
 3
 75 R
 20 λεπτά
 R 50
 D 25
 4
 50 L
 20 μέγ.
 L 150
 D 37,5
 5
 25 L1
 30 μέγ.
 L 150
 D 75
 6
 50 V
 12 λεπτά
 0
 D 37,5
 7
 50 R
 20 λεπτά
 R 75
 D 37,5
 8
 25 L2
 4 λεπτά
 L 396
 D 75
 9
 25 R1
 4 λεπτά
 R 396
 D 75
 10
 25 L3
 2 λεπτά
 L 670
 D 75
 11
 25 R2
 2 λεπτά
 R 670
 D 75
 12
 15 L
 1 λεπτά
 L 910
 D 125
 13
 15 R
 1 λεπτά
 R 910
 D 125
 14
 (9)
 L 350
 U 175
 15
 (9)
 0
 U 175
 16
 (9)
 R 350
 U 175
 17
 (9)
 L 175
 U 87,5
 18
 (9)
 0
 U 87,5
 19
 (9)
 R 175
 U 87,5
 20
 0,1 λεπτά
 L 350
 0
 21
 0,2 λεπτά
 L 175
 0
 A έως B
 τομέας I
 6 λεπτά
 L 225 έως R 225
 D 37,5
 C έως D
 τομέας II
 6 μέγ.
 R 140 έως R 396
 U 45
 E έως F
 τομέας III και κάτω
 20 μέγ.
 L 417 έως R 375
 D 187,5
 E max R
 70 μέγ.
 Δεξιά της γραμμής VV
 άνω του D 75
 E max L
 50 μέγ.
 Αριστερά της γραμμής VV
 6.2.6. Οι απαιτήσεις της ανωτέρω παραγράφου 6.2.5 εφαρμόζονται επίσης σε προβολείς που έχουν σχεδιαστεί για να παρέχουν φωτισμό στροφής ή/και που περιλαμβάνουν την πρόσθετη φωτεινή πηγή ή το(τα) δομοστοιχείο(-α) LED που αναφέρονται στην παράγραφο 6.2.4.2. Όσον αφορά τους προβολείς που έχουν σχεδιαστεί για να παρέχουν φωτισμό στροφής, η ευθυγράμμισή τους μπορεί να αλλάξει, εφόσον ο άξονας της δέσμης δεν μετακινείται κατακόρυφα κατά περισσότερο από 0,2°.
 6.2.6.1.
 Εάν ο φωτισμός στροφής επιτυγχάνεται:
 6.2.6.1.1.
 με την περιστροφή της δέσμης διασταύρωσης ή την οριζόντια μετακίνηση της γωνίας του άκρου, οι μετρήσεις πραγματοποιούνται όταν το πλήρες σύνολο του προβολέα έχει επαναστοχοθετηθεί οριζόντια, π.χ. μέσω ενός γωνιομέτρου·
 6.2.6.1.2.
 με τη μετακίνηση ενός ή περισσότερων οπτικών μερών του προβολέα χωρίς να κινείται οριζόντια η γωνία του άκρου, οι μετρήσεις πραγματοποιούνται με τα μέρη αυτά να βρίσκονται στην ακραία θέση λειτουργίας τους·
 6.2.6.1.3.
 μέσω μιας πρόσθετης πηγής φωτός ή ενός


text:
ή περισσότερων πρόσθετων δομοστοιχείου(-ων) LED χωρίς να κινείται οριζόντια η γωνία του άκρου, οι μετρήσεις πραγματοποιούνται με αυτή την πηγή φωτός ή αυτό(-ά) το (τα) δομοστοιχείο(-α) LED ενεργοποιημένα.
 6.3. Διατάξεις που αφορούν τη δέσμη πορείας
 6.3.1. Στην περίπτωση ενός προβολέα που έχει σχεδιαστεί να παρέχει δέσμη πορείας και δέσμη διασταύρωσης οι μετρήσεις του φωτισμού που παράγει η δέσμη πορείας επί της οθόνης πρέπει να διεξάγονται με την ίδια ευθυγράμμιση του προβολέα όπως και για τις μετρήσεις που προαναφέρονται στην παράγραφο 6.2.5., ενώ στην περίπτωση ενός προβολέα που παρέχει μόνο δέσμη πορείας αυτός πρέπει να ρυθμίζεται κατά τέτοιο τρόπο ώστε η περιοχή μέγιστου φωτισμού να επικεντρώνεται στο σημείο τομής των γραμμών H-H και V-V. Ένας τέτοιος προβολέας μπορεί να πληροί μόνο τις απαιτήσεις που αναφέρονται στην παράγραφο 6.3. Οι τάσεις δοκιμής είναι οι ίδιες όπως στην παράγραφο 6.2.4.4.
 6.3.2. Αναφορικά με τη δέσμη πορείας είναι δυνατή η χρήση πολλών φωτεινών πηγών, οι οποίες αναφέρονται είτε στον κανονισμό αριθ. 37 (σε αυτή την περίπτωση οι φανοί πυράκτωσης θα λειτουργούν στη φωτεινή ροή αναφοράς τους) ή στον κανονισμό αριθ. 99.
 Μπορεί επίσης ένα μέρος της δέσμης πορείας που παράγεται από μία από αυτές τις φωτεινές πηγές να χρησιμοποιείται αποκλειστικά για μικρής διάρκειας σήματα (φλας προσπέρασης), όπως δηλώνεται από τον αιτούντα. Αυτό θα αναφέρεται στο σχετικό σχέδιο και θα γίνεται παρατήρηση στο έγγραφο κοινοποίησης.
 6.3.3. Ο φωτισμός που παράγεται στην οθόνη από τη δέσμη πορείας πρέπει να πληροί τις ακόλουθες προϋποθέσεις:
 6.3.3.1.
 Ωστόσο πρέπει να ικανοποιούνται οι ακόλουθες διατάξεις: Το σημείο τομής (HV) των γραμμών HH και VV πρέπει να βρίσκεται εντός της ισόφωτης καμπύλης που αντιπροσωπεύει το 80% του μέγιστου φωτισμού. Ο εν λόγω μέγιστος φωτισμός που εδώ ορίζεται ως Emax, πρέπει να κυμαίνεται μεταξύ 70 και 345 lux.
 6.3.3.2.
 Η στάθμη αναφοράς για την οποία γίνεται λόγος στην ανωτέρω παράγραφο 4.2.2.7. θα καθορίζεται με τη βοήθεια του τύπου:
 Στάθμη αναφοράς = 0,146 Emax
 Το εν λόγω μέγεθος χρησιμοποιεί τις τιμές: 17,5 – 20 – 25 – 27,5 – 30 – 37,5 – 40.
 6.3.3.3.
 Δεξιά και αριστερά οριζοντίως του σημείου HH ο φωτισμός δεν πρέπει να είναι μικρότερος από 40 lux για απόσταση έως 1,125 m., ούτε μικρότερος από 10 lux για απόσταση έως 2,25 m.
 6.4. Οι τιμές φωτισμού της οθόνης που αναφέρονται στις ανωτέρω παραγράφους 6.2.5 έως 6.3.2.3 πρέπει να μετρώνται με τη βοήθεια ενός δέκτη φωτός, του οποίου η ωφέλιμη επιφάνεια περιλαμβάνεται εντός ενός τετραγώνου με πλευρά 65 mm.
 6.5. Διατάξεις σχετικά με κινητούς ανακλαστήρες
 6.5.1. Εφόσον ο λαμπτήρας έχει ρυθμιστεί σύμφωνα με όλες τις θέσεις που περιγράφονται στην παράγραφο 2.1.4, ο προβολέας πρέπει να πληροί τους φωτομετρικούς όρους της παραγράφου 6.2 ή 6.3 ή και τους δυο.
 6.5.2. Επιπλέον δοκιμές διεξάγονται μετά την κατακόρυφη στρέψη του ανακλαστήρα προς τα επάνω, υπό γωνία που περιγράφεται στην παράγραφο 2.1.4 ή κατά 2 μοίρες, όποια εκ των δυο ρυθμίσεων είναι η μικρότερη, με τη βοήθεια των διατάξεων στόχευσης του προβολέα. Εν συνεχεία ο προβολέας επαναρρυθμίζεται προς τα κάτω (με τη βοήθεια γωνιομέτρου), ενώ οι φωτομετρικές προδιαγραφές πρέπει να πληρούνται στα κατωτέρω


text:
σημεία:
 Κύρια δέσμη διασταύρωσης: HV και 75 R (75 L αντιστοίχως)
 Δέσμη πορείας: E max, HV ως ποσοστό του Emax
 Όταν οι διατάξεις στόχευσης δεν επιτρέπουν τη συνεχή κίνηση τότε πρέπει να επιλέγεται η πλησιέστερη θέση προς τις 2 μοίρες.
 6.5.3. Ο ανακλαστήρας πρέπει να επιστρέφει στην ονομαστική θέση του υπό γωνία, όπως ορίζεται στην παράγραφο 6.2.2., ενώ το γωνιόμετρο πρέπει να επιστρέφει στην αρχική του θέση. Ο ανακλαστήρας πρέπει να στραφεί κατακόρυφα προς τα κάτω υπό γωνία που αναφέρεται στην παράγραφο 2.1.4. ή κατά 3 μοίρες, όποια εκ των δυο ρυθμίσεων είναι η μικρότερη, με τη βοήθεια της διάταξης στόχευσης του προβολέα. Εν συνεχεία ο προβολέας επαναρρυθμίζεται με κατεύθυνση προς τα επάνω (με τη βοήθεια γωνιομέτρου για παράδειγμα) και ελέγχονται τα σημεία της παραγράφου 6.5.2.
 7. ΜΕΤΡΗΣΗ ΤΗΣ ΟΧΛΗΣΗΣ Η/ΚΑΙ ΤΗΣ ΑΝΙΚΑΝΟΤΗΤΑΣ
 Πρέπει να μετράται η όχληση ή/και η ανικανότητα που προκαλεί η δέσμη διασταύρωσης των προβολέων. (10)
 Γ. ΠΕΡΑΙΤΕΡΩ ΔΙΟΙΚΗΤΙΚΕΣ ΔΙΑΤΑΞΕΙΣ
 8. ΤΡΟΠΟΠΟΙΗΣΗ ΤΟΥ ΤΥΠΟΥ ΠΡΟΒΟΛΕΑ ΚΑΙ ΕΠΕΚΤΑΣΗ ΤΗΣ ΕΓΚΡΙΣΗΣ
 8.1. Κάθε τροποποίηση του τύπου του προβολέα, συμπεριλαμβανόμενου του πηνίου, πρέπει να κοινοποιείται στη διοικητική υπηρεσία που ενέκρινε τον τύπο του προβολέα. Η εν λόγω υπηρεσία μπορεί τότε είτε:
 8.1.1.
 Να θεωρήσει ότι οι τροποποιήσεις μπορεί να μην έχουν σημαντικές αρνητικές επιπτώσεις και ότι σε κάθε περίπτωση ο προβολέας εξακολουθεί να ικανοποιεί τις απαιτήσεις· ή
 8.1.2.
 Να απαιτήσει περαιτέρω έκθεση δοκιμών από την τεχνική υπηρεσία που είναι αρμόδια για τη διεξαγωγή των δοκιμών.
 8.2. Σύμφωνα με τη διαδικασία που ορίζεται στην προαναφερθείσα παράγραφο 4.1.5., η επιβεβαίωση ή η απόρριψη της έγκρισης, με την οποία θα προσδιορίζονται οι μετατροπές, θα κοινοποιείται στα συμβαλλόμενα μέλη της συμφωνίας, τα οποία εφαρμόζουν τον εν λόγω κανονισμό.
 8.3. Η αρμόδια αρχή η οποία έχει χορηγήσει επέκταση της έγκρισης εκχωρεί αύξοντα αριθμό σε κάθε αίτηση επέκτασης της έγκρισης και ενημερώνει σχετικά τα υπόλοιπα συμβαλλόμενα μέρη της συμφωνίας του 1958, τα οποία εφαρμόζουν τον παρόντα κανονισμό, με τη διαβίβαση ενός δελτίου σύμφωνα με το υπόδειγμα που αναφέρεται στο παράρτημα 1 του παρόντος κανονισμού.
 9. ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ
 9.1. Οι προβολείς που εγκρίνονται σύμφωνα με τον παρόντα κανονισμό πρέπει να κατασκευάζονται κατά τρόπο ώστε να συμμορφώνονται προς τον εγκεκριμένο τύπο ο οποίος ικανοποιεί τις απαιτήσεις που αναφέρονται στην παράγραφο 6.
 9.2. Για να ελέγχεται αν τηρούνται οι απαιτήσεις της παραγράφου 9.1., πρέπει να διενεργούνται κατάλληλοι έλεγχοι παραγωγής.
 9.3. Ο κάτοχος της έγκρισης τύπου πρέπει ειδικότερα:
 9.3.1.
 να διασφαλίσει την ύπαρξη διαδικασιών για τον αποτελεσματικό έλεγχο της ποιότητας των προϊόντων·
 9.3.2.
 να έχει πρόσβαση στον εξοπλισμό που είναι απαραίτητος για τον έλεγχο της συμμόρφωσης προς κάθε εγκεκριμένο τύπο·
 9.3.3.
 να διασφαλίσει ότι καταγράφονται τα δεδομένα των αποτελεσμάτων των δοκιμών και ότι τα σχετικά έγγραφα θα παραμένουν διαθέσιμα για χρονικό διάστημα που θα καθορίζεται από τη διοικητική υπηρεσία·
 9.3.4.
 να αναλύσει τα αποτελέσματα κάθε είδους δοκιμών προκειμένου να διαπιστώσει και να διασφαλίσει τη σταθερότητα των χαρακτηριστικών του προϊόντος, λαμβάνοντας υπόψη τις αποκλίσεις της βιομηχανικής παραγωγής·
 9.3.5.
 να διασφαλίσει ότι για κάθε τύπο προϊόντος πραγματοποιούνται τουλάχιστον οι δοκιμές που προβλέπονται στο παράρτημα 8 του παρόντος κανονισμού·
 9.3.6.
 να διασφαλίσει


text:
ότι, σε περίπτωση δειγματοληψίας με την οποία θα τεκμηριώνεται μη συμμόρφωση με το υπό εξέταση είδος δοκιμής, θα πρέπει να πραγματοποιούνται περαιτέρω δειγματοληψίες και δοκιμές. Πρέπει να λαμβάνονται όλα τα αναγκαία μέτρα για την αποκατάσταση της συμμόρφωσης της αντίστοιχης παραγωγής.
 9.4. Η αρμόδια αρχή που χορήγησε την έγκριση τύπου μπορεί ανά πάσα στιγμή να επαληθεύσει τις μεθόδους ελέγχου της συμμόρφωσης που εφαρμόζονται σε κάθε μονάδα παραγωγής.
 9.4.1. Σε κάθε επιθεώρηση, τα βιβλία δοκιμών και τα αρχεία παρακολούθησης της παραγωγής πρέπει να επιδεικνύονται στον επισκέπτη επιθεωρητή.
 9.4.2. Ο επιθεωρητής επιτρέπεται να λάβει τυχαία δείγματα που θα υποβληθούν σε δοκιμή στο εργαστήριο του κατασκευαστή. Ο ελάχιστος αριθμός δειγμάτων καθορίζεται ανάλογα με τα αποτελέσματα των ελέγχων που διεξάγει ο ίδιος ο κατασκευαστής.
 9.4.3. Όταν το επίπεδο της ποιότητας φαίνεται ανεπαρκές ή όταν θεωρηθεί απαραίτητη η επαλήθευση της εγκυρότητας των δοκιμών που έχουν διεξαχθεί κατ’ εφαρμογή της ανωτέρω παραγράφου 9.4.2., ο επιθεωρητής πρέπει να προβεί στη λήψη δειγμάτων, τα οποία αποστέλλονται στην τεχνική υπηρεσία που διεξήγαγε τις δοκιμές για την έγκριση τύπου, σύμφωνα με τα κριτήρια του παραρτήματος 9.
 9.4.4. Η αρμόδια αρχή μπορεί να διεξαγάγει οποιαδήποτε από τις δοκιμές που περιγράφονται στον παρόντα κανονισμό. Οι εν λόγω δοκιμές μπορούν να διεξαχθούν πάνω σε δείγματα που έχουν επιλεχθεί τυχαία χωρίς να προκαλούν ανωμαλίες στις υποχρεώσεις παράδοσης του κατασκευαστή και σύμφωνα με τα κριτήρια του παραρτήματος 9.
 9.4.5. Η αρμόδια αρχή πρέπει να καταβάλλει προσπάθειες προκειμένου να επιτυγχάνει τη διεξαγωγή επιθεωρήσεων με συχνότητα μια φορά κάθε δυο χρόνια. Ωστόσο, αυτό εναπόκειται στη διακριτική ευχέρεια της αρμόδιας αρχής και στην εμπιστοσύνη που αυτή επιδεικνύει ως προς τις μεθόδους εξασφάλισης αποτελεσματικού ελέγχου σχετικά με τη συμμόρφωση της παραγωγής. Σε περίπτωση που καταγραφούν αρνητικά αποτελέσματα, η αρμόδια αρχή πρέπει να διασφαλίζει την λήψη όλων των απαραίτητων μέτρων για την όσο το δυνατόν ταχύτερη αποκατάσταση της συμμόρφωσης της παραγωγής.
 9.5. Οι προβολείς με εμφανή ελαττώματα απορρίπτονται.
 9.6. Δεν λαμβάνεται υπόψη η στάθμη αναφοράς.
 9.7. Δεν λαμβάνονται υπόψη τα σημεία 14 έως 21 της παραγράφου 6.2.6. του εν λόγω κανονισμού.
 10. ΚΥΡΩΣΕΙΣ ΓΙΑ ΜΗ ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ
 10.1. Η χορηγηθείσα έγκριση σχετικά με τον τύπο ενός προβολέα, σύμφωνα με τον παρόντα κανονισμό μπορεί να ανακληθεί, εφόσον δεν πληρούνται οι όροι ή εφόσον ένας προβολέας που φέρει το σήμα έγκρισης δεν συμμορφώνεται προς τον εγκεκριμένο τύπο.
 10.2. Αν ένα συμβαλλόμενο μέρος της συμφωνίας που εφαρμόζει τον παρόντα κανονισμό ανακαλέσει μια έγκριση που έχει χορηγήσει προηγουμένως, πρέπει να ενημερώσει αμέσως σχετικά τα άλλα συμβαλλόμενα μέρη που εφαρμόζουν τον παρόντα κανονισμό, μέσω εντύπου κοινοποίησης σύμφωνα με το υπόδειγμα του Παραρτήματος 1 του παρόντος κανονισμού.
 11. ΟΡΙΣΤΙΚΗ ΔΙΑΚΟΠΗ ΠΑΡΑΓΩΓΗΣ
 Εάν ο κάτοχος μιας έγκρισης προβεί στην παντελή παύση της παραγωγής ενός τύπου προβολέα εγκεκριμένου σύμφωνα με τον παρόντα κανονισμό, πρέπει να ενημερώσει την αρχή που χορήγησε την έγκριση. Αφού λάβει τη σχετική κοινοποίηση, η εν λόγω αρχή υποχρεούται να ενημερώσει τα υπόλοιπα συμβαλλόμενα μέρη της συμφωνίας του 1958 μέσω δελτίου κοινοποίησης σύμφωνα με το πρότυπο που παρατίθεται στο παράρτημα 1 του παρόντος κανονισμού.
 12. ΟΝΟΜΑΤΑ ΚΑΙ ΔΙΕΥΘΥΝΣΕΙΣ ΤΩΝ ΤΕΧΝΙΚΩΝ ΥΠΗΡΕΣΙΩΝ ΠΟΥ ΕΙΝΑΙ ΥΠΕΥΘΥΝΕΣ ΓΙΑ


text:
ΤΗ ΔΙΕΞΑΓΩΓΗ ΔΟΚΙΜΩΝ ΕΓΚΡΙΣΗΣ ΚΑΙ ΤΩΝ ΔΙΟΙΚΗΤΙΚΩΝ ΤΜΗΜΑΤΩΝ
 Τα συμβαλλόμενα μέρη της συμφωνίας του 1958, τα οποία εφαρμόζουν τον παρόντα κανονισμό, υποχρεούνται να κοινοποιήσουν προς τη Γραμματεία των Ηνωμένων Εθνών τα ονόματα και τις διευθύνσεις τόσο των αρμόδιων για τη διενέργεια δοκιμών έγκρισης τεχνικών υπηρεσιών, όσο και της διοικητικής υπηρεσίας που χορηγεί την έγκριση και προς την οποία αποστέλλονται τα δελτία χορήγησης έγκρισης, επέκτασης ή άρνησης ή ανάκλησης της έγκρισης ή οριστικής διακοπής παραγωγής τα οποία εκδίδονται σε άλλες χώρες.
 13. ΜΕΤΑΒΑΤΙΚΕΣ ΔΙΑΤΑΞΕΙΣ
 13.1. Από την επίσημη ημερομηνία έναρξης ισχύος του συμπληρώματος 9, κανένα συμβαλλόμενο μέρος που εφαρμόζει τον παρόντα κανονισμό δεν δύναται να αρνηθεί τη χορήγηση εγκρίσεων δυνάμει του παρόντος κανονισμού, όπως αυτός τροποποιήθηκε από το συμπλήρωμα 9 της αρχικής έκδοσης του κανονισμού.
 13.2. Είκοσι τέσσερις μήνες μετά την ημερομηνία έναρξης ισχύος του συμπληρώματος 9, τα συμβαλλόμενα μέρη που εφαρμόζουν τον παρόντα κανονισμό θα χορηγούν εγκρίσεις μόνο εάν ο προς έγκριση τύπος προβολέα πληροί τις απαιτήσεις του παρόντος κανονισμού, όπως αυτός τροποποιήθηκε από το συμπλήρωμα 9 της αρχικής έκδοσης του κανονισμού.
 13.3. Οι εγκρίσεις που χορηγούνται δυνάμει των προηγούμενων συμπληρωμάτων του παρόντος κανονισμού εξακολουθούν να ισχύουν.
 13.4. Τα συμβαλλόμενα μέρη που εφαρμόζουν τον παρόντα κανονισμό εξακολουθούν να χορηγούν εγκρίσεις δυνάμει των προηγούμενων συμπληρωμάτων του παρόντος κανονισμού, εφόσον οι προβολείς προορίζονται ως υποκατάστατα για να τοποθετηθούν σε χρησιμοποιούμενα οχήματα.
 13.5. Κανένα συμβαλλόμενο μέρος που εφαρμόζει τον παρόντα κανονισμό δεν δύναται να αρνηθεί τη χορήγηση επεκτάσεων για τις εγκρίσεις δυνάμει του παρόντος κανονισμού.
 (1) Καμία διάταξη του παρόντος κανονισμού δεν εμποδίζει ένα από τα συμβαλλόμενα μέρη της συμφωνίας το οποίο εφαρμόζει τον παρόντα κανονισμό να απαγορεύσει το συνδυασμό ενός προβολέα εγκεκριμένου σύμφωνα με τον παρόντα κανονισμό με ενσωματωμένο φακό από πλαστικό υλικό «PL» και μιας μηχανικής διάταξης καθαρισμού του προβολέα (π.χ. με καθαριστήρες) σε οχήματα που καταγράφει.
 (2) Για φωτεινές πηγές εκκένωσης αερίου βλέπε κανονισμό αριθ. 99.
 (3) Εάν ο φακός δεν μπορεί να αποσπαστεί από το κυρίως σώμα του προβολέα αρκεί η ύπαρξη μίας και μόνο επισήμανσης, σύμφωνα με την παράγραφο 4.2.5.
 (4) 1 για τη Γερμανία, 2 για τη Γαλλία, 3 για την Ιταλία, 4 για τις Κάτω Χώρες, 5 για τη Σουηδία, 6 για το Βέλγιο, 7 για την Ουγγαρία, 8 για την Τσεχική Δημοκρατία, 9 για την Ισπανία, 10 για τη Γιουγκοσλαβία, 11 για το Ηνωμένο Βασίλειο, 12 για την Αυστρία, 13 για το Λουξεμβούργο, 14 για την Ελβετία, 15 (μη εκχωρημένος), 16 για τη Νορβηγία, 17 για τη Φινλανδία, 18 για τη Δανία, 19 για τη Ρουμανία, 20 για την Πολωνία, 21 για την Πορτογαλία, 22 για τη Ρωσική Ομοσπονδία, 23 για την Ελλάδα, 24 για την Ιρλανδία, 25 για την Κροατία, 26 για τη Σλοβενία, 27 για τη Σλοβακία, 28 για τη Λευκορωσία, 29 για την Εσθονία, 30 (μη εκχωρημένος), 31 για τη Βοσνία και Ερζεγοβίνη, 32 για τη Λεττονία, 33 (μη εκχωρημένος), 34 για τη Βουλγαρία, 35-36 (μη εκχωρημένος) 37 για την Τουρκία, 38-39 (μη εκχωρημένος), 40 για την πρώην Γιουγκοσλαβική Δημοκρατία της Μακεδονίας, 41 (μη εκχωρημένος), 42 για την Ευρωπαϊκή Κοινότητα (οι εγκρίσεις


text:
χορηγούνται από τα κράτη μέλη με χρήση του αντίστοιχου συμβόλου ΟΕΕ) και 43 για την Ιαπωνία. Οι επόμενοι αριθμοί θα εκχωρηθούν σε άλλες χώρες με τη χρονολογική σειρά με την οποία θα κυρώσουν ή θα προσχωρήσουν στη συμφωνία σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές και οι αριθμοί που αποδόθηκαν με αυτό τον τρόπο θα κοινοποιηθούν από τον Γενικό Γραμματέα των Ηνωμένων Εθνών στα συμβαλλόμενα μέρη της συμφωνίας.
 (5) Τεχνικές απαιτήσεις για φωτεινές πηγές εκκένωσης αερίου: βλέπε κανονισμό αριθ. 99.
 (6) Οδηγίες για την τοποθέτηση φανών που πληρούν τα μέτρα αυτά περιλαμβάνονται στον κανονισμό αριθ. 48.
 (7) Οι εν λόγω διατάξεις δεν ισχύουν για το διακόπτη ελέγχου.
 (8) Η συμμόρφωση με τις απαιτήσεις σχετικά με την ηλεκτρομαγνητική συμβατότητα είναι ανάλογη με τους επιμέρους τύπους οχημάτων.
 (9) Οι τιμές φωτισμού στα σημεία 14 έως 19 πρέπει να είναι τέτοιες ώστε:
 14 + 15 + 16 ≥ 0,3 lux και
 17 + 18 + 19 ≥ 0,6 lux
 (10) Η εν λόγω απαίτηση θα αποτελέσει αντικείμενο σύστασης προς όφελος των διοικητικών αρχών.
 ΠΑΡΑΡΤΗΜΑ 1
 ΚΟΙΝΟΠΟΙΗΣΗ
 [Μέγιστες διαστάσεις: A4 (210 × 297 mm)]
 ΠΑΡΑΡΤΗΜΑ 2
 ΠΑΡΑΔΕΙΓΜΑΤΑ ΣΗΜΑΝΣΗΣ ΕΓΚΡΙΣΗΣ
 Σχήμα 1
 Σχήμα 2
 Σχήμα 3α
 Ο προβολέας που φέρει το ανωτέρω σήμα έγκρισης είναι σύμφωνος με τις απαιτήσεις του παρόντος κανονισμού τόσο όσον αφορά τη δέσμη διασταύρωσης όσο και τη δέσμη πορείας και είναι σχεδιασμένος ως εξής:
 Για αριστερή κυκλοφορία μόνο
 Και για τα δύο συστήματα κυκλοφορίας, έπειτα από κατάλληλη ρύθμιση της οπτικής μονάδας ή της φωτεινής πηγής του οχήματος
 Σχήμα 3β
 Σχήμα 4
 Σχήμα 5
 Ο προβολέας που φέρει το ανωτέρω σήμα έγκρισης αποτελεί προβολέα ο οποίος είναι σύμφωνος με τις απαιτήσεις του παρόντος κανονισμού στην αρχική του μορφή σχετικά μόνο με τη δέσμη διασταύρωσης και ο οποίος είναι εξοπλισμένος με ένα πλαστικό φακό και είναι σχεδιασμένος ως εξής:
 Και για τα δύο συστήματα κυκλοφορίας
 Για δεξιά κυκλοφορία μόνο
 Σχήμα 6
 Σχήμα 7α
 Σχήμα 7β
 Ο προβολέας που φέρει το ανωτέρω σήμα έγκρισης αποτελεί προβολέα ο οποίος είναι σύμφωνος με τις απαιτήσεις του παρόντος κανονισμού:
 Διαθέτει φωτεινή πηγή εκκένωσης αερίου μόνο για τη δέσμη διασταύρωσης και είναι σχεδιασμένος μόνο για αριστερή κυκλοφορία.
 Ίδια διάταξη όπως στην εικόνα 6, αλλά ο πρόσθιος φανός ομίχλης δεν μπορεί να ανάβει ταυτόχρονα με τη δέσμη πορείας.
 Σχήμα 8
 Σχήμα 9
 Αναγνώριση προβολέα που εκπέμπει δέσμη διασταύρωσης, ο οποίος είναι σύμφωνος με τις απαιτήσεις του παρόντος κανονισμού, διαθέτει πλαστικό φακό
 και είναι συνδυασμένος ή ομαδοποιημένος ή αμοιβαία ενσωματωμένος με δέσμη πορείας αλογόνου R 8
 έχει σχεδιαστεί και για τα δύο συστήματα κυκλοφορίας.
 Η δέσμη διασταύρωσης δεν πρέπει να ανάβει ταυτόχρονα με τη δέσμη πορείας αλογόνου. Η δέσμη διασταύρωσης έχει σχεδιαστεί μόνο για δεξιά κυκλοφορία.
 Η δέσμη διασταύρωσης δεν πρέπει να ανάβει ταυτόχρονα με άλλον αμοιβαία ενσωματωμένο προβολέα.
 Σχήμα 10
 Σχήμα 11
 Παραδείγματα πιθανών απλουστευμένων σημάνσεων για ομαδοποιημένους, συνδυασμένους ή αμοιβαία ενσωματωμένους φανούς που είναι τοποθετημένοι


text:
στο πρόσθιο μέρος του οχήματος
 (Οι κατακόρυφες και οι οριζόντιες γραμμές απεικονίζουν σχηματικά τη μορφή και τη συνολική διάταξη της συσκευής φωτεινής σηματοδότησης. Δεν αποτελούν μέρος του σήματος έγκρισης).
 ΥΠΌΔΕΙΓΜΑ A
 ΥΠΌΔΕΙΓΜΑ B
 ΥΠΌΔΕΙΓΜΑ Γ
 ΥΠΌΔΕΙΓΜΑ Δ
 ΣΗΜΕΙΩΣΗ:
 Τα τέσσερα προαναφερθέντα παραδείγματα αντιστοιχούν σε συσκευή φωτισμού η οποία φέρει σήμα έγκρισης:
 για φανό πρόσθιας θέσης που έχει εγκριθεί σύμφωνα με τη σειρά τροποποιήσεων 01 του κανονισμού αριθ. 7, για αριστερή εγκατάσταση·
 για προβολέα, ο οποίος διαθέτει δέσμη διασταύρωσης εκκένωσης αερίου σχεδιασμένη για δεξιά και αριστερή κυκλοφορία και δέσμη πορείας εκκένωσης αερίου με μέγιστη ένταση μεταξύ 86 250 και 101 250 cd (κηρία) (όπως υποδηλώνεται από τον αριθμό 30), και ο οποίος έχει εγκριθεί σύμφωνα με τον παρόντα κανονισμό στην αρχική του μορφή και περιλαμβάνει πλαστικό φακό·
 για πρόσθιο φανό ομίχλης εγκεκριμένο σύμφωνα με τη σειρά τροποποιήσεων 02 του κανονισμού αριθ. 19, ο οποίος έχει ενσωματωμένο ένα πλαστικό φακό·
 για φανό ένδειξης της κατεύθυνσης προς τα εμπρός, κατηγορίας lα, που είναι εγκεκριμένος σύμφωνα με τη σειρά τροποποιήσεων 01 του κανονισμού αριθ. 6.
 Σχήμα 12
 Φανός αμοιβαία ενσωματωμένος ή ομαδοποιημένος με προβολέα
 Παράδειγμα 1
 Το κυρίως σώμα ενός προβολέα πρέπει να φέρει τον μοναδικό έγκυρο αριθμό έγκρισης, για παράδειγμα:
 ή
 ή
 ή
 Παράδειγμα 2
 Εικόνα 13
 Δομοστοιχεία LED
 ΠΑΡΑΡΤΗΜΑ 3
 Σχήμα Α
 Μέτρηση της οθόνης 1
 *
 χωρίς κλίμακα
 Δέσμη διασταύρωσης
 Σχήμα B
 Μέτρηση της οθόνης 2
 *
 χωρίς κλίμακα
 Δέσμη διασταύρωσης
 Σχήμα Γ
 Μέτρηση σημείων για τις τιμές φωτισμού
 ΠΑΡΑΡΤΗΜΑ 4
 Δοκιμές σταθερότητας των φωτομετρικών επιδόσεων προβολέων εν λειτουργία
 ΔΟΚΙΜΗ ΣΕ ΠΛΗΡΕΙΣ ΠΡΟΒΟΛΕΙΣ
 Μετά την πραγματοποίηση μετρήσεων στα φωτομετρικά μεγέθη, σύμφωνα με τις προδιαγραφές που ορίζονται στον παρόντα κανονισμό, στο σημείο Emax αναφορικά με τη δέσμη πορείας και στα σημεία HV, 50 R και B 50 L για τη δέσμη διασταύρωσης (ή HV, 50 L, B 50 R για προβολείς που έχουν σχεδιαστεί για αριστερή κυκλοφορία), ένα δείγμα του πλήρους προβολέα πρέπει να υποβληθεί σε δοκιμή σταθερότητας των φωτομετρικών επιδόσεων εν λειτουργία. Ως «πλήρης προβολέας» νοείται ένας προβολέας στο σύνολό του, συμπεριλαμβανομένων των πηνίων, των περιβαλλόντων μερών του αμαξώματος και των φανών που μπορούν να επηρεάσουν τη διάχυση της θερμότητας.
 Οι δοκιμές θα διεξάγονται:
 α)
 σε ξηρή και ήσυχη ατμόσφαιρα, σε θερμοκρασία περιβάλλοντος 23 °C ± 5 °C, με το υπό δοκιμή δείγμα στερεωμένο σε βάση που να προσομοιάζει τη σωστή του εγκατάσταση επί του οχήματος·
 β)
 σε περίπτωση αντικαταστάσιμων φωτεινών πηγών: χρησιμοποιώντας φωτεινές πηγές πυράκτωσης μαζικής παραγωγής που βρίσκονται τουλάχιστον επί μία ώρα σε λειτουργία, ή φωτεινές πηγές εκκένωσης αερίου μαζικής παραγωγής που βρίσκονται τουλάχιστον επί 15 ώρες σε λειτουργία ή δομοστοιχεία LED μαζικής παραγωγής που βρίσκονται τουλάχιστον επί 48 ώρες σε λειτουργία και έχουν επανέλθει σε θερμοκρασία περιβάλλοντος πριν την έναρξη των δοκιμών, όπως ορίζεται στον παρόντα κανονισμό. Θα χρησιμοποιούνται τα δομοστοιχεία LED που παρέχονται από τον αιτούντα.
 Ο εξοπλισμός μέτρησης πρέπει να είναι αντίστοιχος με εκείνον που χρησιμοποιείται κατά τη διεξαγωγή των δοκιμών έγκρισης τύπου προβολέα.
 Το υπό δοκιμή δείγμα θα λειτουργεί χωρίς να αλλάξει θέση ή να επανατοποθετηθεί διαφορετικά από τη δοκιμαστική τοποθέτησή του. Η φωτεινή πηγή


text:
που χρησιμοποιείται πρέπει να είναι μια φωτεινή πηγή της κατηγορίας που προδιαγράφεται για τον συγκεκριμένο προβολέα.
 1. ΔΟΚΙΜΗ ΣΤΑΘΕΡΟΤΗΤΑΣ ΤΩΝ ΦΩΤΟΜΕΤΡΙΚΩΝ ΕΠΙΔΟΣΕΩΝ
 Οι δοκιμές πρέπει να διεξάγονται σε ξηρή και ήσυχη ατμόσφαιρα, σε θερμοκρασία περιβάλλοντος 5 °C ± 5 °C, με τον πλήρη προβολέα στερεωμένο σε βάση που να προσομοιάζει τη σωστή του εγκατάσταση επί του οχήματος.
 1.1. Καθαρός προβολέας
 Ο προβολέας πρέπει να παραμείνει αναμμένος για 12 ώρες, όπως περιγράφεται στην υποπαράγραφο 1.1.1. και να ελεγχθεί, όπως περιγράφεται στην υποπαράγραφο 1.1.2.
 1.1.1. Διαδικασία δοκιμής
 Ο προβολέας πρέπει να παραμείνει αναμμένος για ένα προκαθορισμένο χρονικό διάστημα, έτσι ώστε:
 α)
 στην περίπτωση που πρέπει να εγκριθεί μόνο μία φωτιστική λειτουργία (δέσμη πορείας ή διασταύρωσης), η αντίστοιχη φωτεινή πηγή παραμένει αναμμένη για το προκαθορισμένο χρονικό διάστημα (1).
 β)
 στην περίπτωση αμοιβαία ενσωματωμένων φανών δέσμης διασταύρωσης και δέσμης πορείας ή στην περίπτωση αμοιβαία ενσωματωμένων πρόσθιου φανού ομίχλης και προβολέα δέσμης πορείας:
 εφόσον ο αιτών δηλώσει ότι ο προβολέας πρέπει να χρησιμοποιηθεί με μία μόνο αναμμένη φωτεινή πηγή (2) κάθε φορά η δοκιμή πρέπει να διεξαχθεί σύμφωνα με αυτόν τον όρο, ενεργοποιώντας (1) κάθε λειτουργία διαδοχικά για το ήμισυ του χρόνου που καθορίζεται στην παράγραφο 1.1,
 σε όλες τις άλλες περιπτώσεις, (1)
 (2) ο προβολέας πρέπει να υποβληθεί στον ακόλουθο κύκλο, έως ότου εξαντλήσει την προκαθορισμένη χρονική διάρκεια:
 ενεργοποίηση δέσμης διασταύρωσης για 15 λεπτά
 ενεργοποίηση όλων των λειτουργιών για 5 λεπτά,
 Σε περιπτώσεις δέσμης πορείας και δέσμης διασταύρωσης που παρέχονται από την ίδια φωτεινή πηγή εκκένωσης αερίου, ο κύκλος θα είναι:
 ενεργοποίηση δέσμης διασταύρωσης για 15 λεπτά
 ενεργοποίηση όλων των διατάξεων που εκπέμπουν δέσμη πορείας για 5 λεπτά·
 γ)
 σε περίπτωση ομαδοποιημένων φωτιστικών λειτουργιών, όλες οι επιμέρους λειτουργίες πρέπει να ενεργοποιούνται διαδοχικά επί χρονικό διάστημα που καθορίζεται για τις επιμέρους φωτεινές λειτουργίες (α), λαμβάνοντας επίσης υπόψη τη χρησιμοποίηση των αμοιβαία ενσωματωμένων λειτουργιών (β), σύμφωνα με τις προδιαγραφές του κατασκευαστή.
 δ)
 στην περίπτωση που μια δέσμη διασταύρωσης είναι σχεδιασμένη για να παρέχει φωτισμό στροφής με την προσθήκη μιας φωτεινής πηγής, αυτή η φωτεινή πηγή πρέπει να ανάβει για ένα λεπτό και να σβήνει για 9 λεπτά κατά τη διάρκεια της ενεργοποίησης της δέσμης διασταύρωσης μόνον (βλέπε προσάρτημα 1 του παραρτήματος 4).
 ε)
 Στην περίπτωση που η δέσμη πορείας χρησιμοποιεί πολλές φωτεινές πηγές σύμφωνα με την παράγραφο 6.3.2 και εάν ο αιτών δηλώσει ότι ένα μέρος της δέσμης πορείας (μία από αυτές τις πρόσθετες φωτεινές πηγές) χρησιμοποιείται αποκλειστικά για μικρής διάρκειας σήματα (φλας προσπέρασης), η δοκιμή θα διεξάγεται χωρίς αυτό το μέρος της δέσμης πορείας.
 1.1.1.2. Τάση δοκιμής
 Η επιτρεπόμενη τάση για τα τερματικά του δείγματος δοκιμής θα είναι:
 α)
 Σε περίπτωση φωτεινών πηγών πυράκτωσης που μπορούν να αντικατασταθούν και λειτουργούν άμεσα με την τάση του οχήματος:
 Η δοκιμή θα διεξάγεται στα 6,3 V, 13,2 V ή 28,0 V, ανάλογα με την περίπτωση, εκτός αν ο αιτών προβλέπει ότι το δείγμα δοκιμής μπορεί να χρησιμοποιηθεί υπό διαφορετική τάση. Στην περίπτωση αυτή, η δοκιμή διεξάγεται με τη φωτεινή πηγή πυράκτωσης να λειτουργεί στη μέγιστη ισχύ η οποία μπορεί να χρησιμοποιηθεί.
 β)
 Σε περίπτωση φωτεινών πηγών εκκένωσης αερίου